Шифокорларга кўра, ҳукумат берган ваъдалар бажарилмаяпти.\nТошкентдаги Тез тиббий ёрдам марказининг махсус бригадаси шифокорлари 19 июлда тармоқларда очиқ хат эълон қилиб, унда Covid-19 га қарши курашаётган тиббиётчиларга нисбатан ноҳақлик бўлаётганидан норозилик билдирилди.\nШифокорларга кўра, уларга бўлаётган эътиборсизлик оқибатида коронавирусга чалинаётган ходимлар сони ошиб бормоқда.\nОчиқ хатда ёзилишича, 4 ой давомида президент ваъда қилган рағбатлантириш пулларини улар бирор марта олмаган.\nХат муаллифларининг Озодликка айтишича, иш пайти вирусни юқтирган тиббиёт ходимларига ваъда қилинган товон пуллари ҳам берилмаяпти.\nПрезидент Мирзиёев ҳам шифокорлар билан боғлиқ ушбу муаммоларни тан олиб, рағбатлантириш пуллари вақтида берилишига яна бир бор ваъда берди.\nТошкентдаги Тез тиббий ёрдам марказининг 10-махсус бригадаси ходимлари томонидан ижтимоий тармоқларда эълон қилинган очиқ хатда шифокорлар ўзларига нисбатан бўлаётган ноҳақликларга норозилик билдириб, жумладан бундай деган:\n“Ишлаётганимизга 4 ой бўлаяпти. Аммо, рағбатлантириш пули қолиб, гоҳида маошимиз ҳам кечиктириб берилган ҳолатлар бўлди. Шунингдек, ҳар 14 кунда биз — шифокорлар коронавирусга тест топширишимиз керак эди. 4 ой давомида эса биздан атиги бир марта тест олишди. Эҳтимол эпидемияни юқтириб, уни тик оёқда ўтказиб юборгандирмиз, организмимизда унга қарши иммунитет ҳам шаклланиб бўлгандир, бу ёғини билмадик. Ахир биз ҳам инсонмиз, оиламизнинг бағрига боришимиз бор, қачонгача ўзимиздан қўрқиб, хавфсираб, гумонда яшашимиз керак?”.\nОзодликка ҳам нусхаси юборилган мактуб тагига "Тошкент шаҳар Тез тиббий ёрдам маркази ходимлари номидан", дейилган, бироқ шифокорлар имзоси қўйилмаган.\n28 яшар Бахтиёр ҳам “тез ёрдам"чиларнинг 10-махсус бригадасида 4 ой давомида коронавирусга қарши курашувчилар сафида бўлди.\n5 кун аввал ўзи вирусга чалинган Бахтиёр ҳам ҳамкасблари тармоқларда эълон қилган очиқ хатни қўллашини айтади.\n- 4 ой ичида навбатчиликка тушган кунларимиз ҳисобланса, бизга президент 14 кунлик иш учун ваъда қилган рағбатлантиришдан 3 марта олишим керак эди. Кейин махсус қарор билан коронавирусга қарши курашаётган шифокорлар ойлигига ҳар ой 6 фоизлик қўшимча қўшилиши лозим эди. Бу пулни ҳам фақат икки ойгина олдик. Кейин иш пайти коронавирус юқтирган шифокорлар учун 100 миллион сўмлик компенсация ҳам ваъда қилинганди. Мен бир тийин ҳам олмадим.\nБахтиёрнинг ҳисоб-китобича, унга 4 ой давомида ҳукумат ваъда қилган жами 177 миллион 200 минг сўмлик пул берилмаган:\nиш пайти вирус юқтиргани учун 100 миллион сўмлик товон пули;\n4 ой давомидаги 75 миллион сўмлик рағбатлантириш пули;\nойликка қўшимча 6 фоиз - 2 миллион 200 минг сўм (2 ой учун);\nАйни пайтда Бахтиёр нафақат ўзи балки оиласи соғлигидан ҳам хавотирда:\n- Ўзим 8 июлда тест топшириб, 14 июль куни уруш-жанжал қилиб, тест жавобини топтирдим. Тест мусбат чиқди, 15 июль куни касалхонага ётқизишди. Оиламни ҳам таниш-билиш қилиб, зўрға тест қилдирдим. 6 кун бўлди, тест жавоби чиққани йўқ. Икки яшар қизим ва хотинимнинг маззаси йўқ, уйда ётибди.\nБахтиёрнинг айтишича, кейинги икки ой ичида у ва ҳамкасблари ҳукумат ваъда қилган пулни олиш учун турли ташкилотларга мурожаат қилган, бироқ натижа бўлмаган:\n- Прокуратурага, Омбудсманга, порталга ёздик. Турли газеталарга мурожаат қилдик. Ҳеч қандай натижа бўлмади. Аввал порталга ёзилган шикоятлар текшириларди. Ҳозир эса умуман эътибор ҳам қилишмайди. Биз ўз ҳаққимизни сўраяпмиз. Ўз жонимизни рискка қўйиб, 4 ой ишладик. Кейин шифокорларни ҳимоялашни ҳам йўлга қўйиш керак. Улардан тез-тез тест олиш керак. Акс ҳолда шифокорларнинг ўзи тарқатувчи бўлиб қолиши мумкин. Бир кунда нечта бемор билан учрашамиз, уларга юқтириш хавфимиз каттаку, агар ўзимизда вирус бўлса.\nБахтиёр Озодлик билан суҳбат давомида “тез ёрдам” машиналарининг вақтида етиб бормаётгани сабаби ва аҳоли орасида коронавирусга оид тарқалган ваҳималарда асос борлигини ҳам айтди. Бу ҳақда у билан суҳбатда тинглашингиз мумкин:\nОзодлик мухбири Тошкентдаги Тез тиббий ёрдам марказига боғланиб, 10-махсус бригада ходимлари шикояти борасида сўради.\nМатбуотга гапириш ваколати йўқлиги сабаб исми очиқланмаслигини сўраган марказ мулозими бу муаммони ечишни сўраб, Соғлиқни сақлаш вазирлигига мурожаат қилишгани, бироқ натижа бўлмаганини айтди.\nСоғлиқни сақлаш вазирлигидан бу борада бирор изоҳ олиш имкони бўлмади.\nКейинги кунларда Озодликка шифокорлар томонидан бўлаётган норозилик шикоятлари сони кўпаётгани кузатилмоқда.\nЖумладан, пойтахтнинг Юнусобод туманидаги касалхоналардан бирининг ходимлари томонидан Озодликка бўлган мурожаатда ҳам юқорида Бахтиёр тилга олган муаммолар айтилган.\n“Биз жонимизни хавфга қўйиб ишлашни истамаяпмиз. Коронавирус бошланганидан бери ойликдан бошқа нарса беришмади. На рағбатлантириш ва на ойликка қўшимча 6 фоизлик қўшимча. Кўпчилик турли баҳона билан уйида ўтирибди. Айниқса, ҳамкасбларимиз орасидаги ёш қизларни ота-оналари ишлашига рухсат бермаяпти. Ишдаги шифокорлар бир неча одамнинг нагрузкасини олиб ишлаяпти. Лекин ойлик ўша-ўша. Тиббиёт ходимларининг асаби чарчади. Бу кетишда узоққа борилмайди”, деди исми очиқланмаслигини сўраган шифокор йигит.\nСўнгги пайтда тармоқларда ҳам ўзбек шифокорларининг норозиликлари ошиб бораётганини кўриш мумкин.\nЎзини тиббиёт ходими деб таништирган аёл Фейсбук тармоғи орқали жонли чиқишлар қилиб, тиббиёт соҳасидаги камчиликларни очиқча гапирди:\nАйни пайтда президент Мирзиёев тиббиёт соҳасида юзага келган муаммолар, жумладан, соҳа ходимлари билан боғлиқ вазият ачинарли эканини тан олди.\n19 июль куни президент Мирзиёев коронавирусга чалинган беморлар билан ишлаётган ҳар бир махсус шифохонада алоҳида тижорат банкининг кассалари ташкил қилиниб, шифокорларнинг 14 кунлик иш хақини жойида олиш тизими жорий этилишига ваъда берди.\n20 июль куни эса "тез ёрдам" ходимларини рағбатлантиришга оид махсус қарор қабул қилиниб, ойликка қўшимча 6 фоиз ўрнига 2,5 миллион сўмдан рағбатлантириш белгиланди.\nЭндиликда нормативга қўшимча равишда кечаю-кундуз навбатчилик қиладиган 1 нафар тиббиёт ходими ва 1 нафар ҳайдовчидан иборат мобил тез тиббий ёрдам бригадалари ташкил этилади.


Ўзбекистонда CA-News сайтига қисман тўсиқ қўйилди\nМарказий Осиё янгиликлари сайтининг айрим саҳифалари Ўзбекистонда очилмаяпти.\nБу ҳақда хабар қилган CA-News сайтининг ёзишича, Ўзбекистон ҳақида танқидий руҳда ёзилган мақолаларни ўқимоқчи бўлган фойдаланувчилар муаммога дуч кела бошлаганлар. Бундай мақолаларни очмоқчи бўлганлар автоматик равишда бош саҳифага “отилаяпти” ёки уларнинг мониторида саҳифада хато борлиги ҳақидаги хабар чиқиб қолаяпти.\nБироқ анонимайзер ёки прокси-серверлардан фойдаланилган пайтда сайтдаги барча материаллар муаммосиз очилмоқда.\nХорижий оммавий ахборот воситалари сайтларига кириш йўлларини вақти-вақти билан ёпиб турадиган ўзбек расмийлари кейинги йилларда 250 чоғли сайтга тўсиқ қўйгани айтилади. Озодлик, Америка овози, BBC, Eurasianet.org, Ferghana.ru, Uznews.net, Deutsche Welle (Немис тўлқини), iwpr.net каби хорижий нашрлар шулар жумласидандир. Бундан ташқари, мамлакатда ўзбек мухолифатига тегишли қатор сайтлар ҳам блокировка қилинади.\nЖорий ҳафта бошида маркази Парижда жойлашган “Чегара билмас мухбирлар” ташкилоти "Интернет душманлари" рўйхатини эълон қилган ва бу рўйхатдан Ўзбекистон ҳам ўрин олганди.\nЧегара билмас мухбирлар ташкилотининг мазкур рўйхатига Ўзбекистондан ташқари Баҳрайн, Беларус¸ Бирма, Хитой, Куба, Эрон, Шимолий Корея, Саудия Арабистони, Сурия, Туркманистон ва Вьетнам каби 12 давлат киритилган.


Наманган, Фарғона ва Андижонда ер қимирлади\n20 октябр 2020, Тошкент вақти: 19:32\n26 март куни ҳам Ўзбекистонда зилзила бўлгани кузатилган эди.\nНаманганнинг Уйчи туманида 17 апрел соат 9:34да юз берган зилзила кучи Андижон ва Фарғонада ҳам сезилди. Бу ҳақда Фавқулодда вазиятлар вазирлигининг Сейсмопрогностик мониторинг маркази хабар берди.\nХабарда айтилишича, зилзила эпицентри Наманган шаҳридан 7 километр узоқликда, Уйчи туманида бўлган. Эпицентрда магнитуда 4 ни ташкил этган, зилзила ўчоғи 10 километр чуқурликда бўлгани айтилмоқда.\nЗилзила кучи Наманган шаҳрида 4 баллни, Андижон ва Фарғона шаҳарларида 2 баллни ташкил этган.\nЎзбекистон-Тожикистон чегарасида 26 март куни ҳам Тошкент вақти билан соат 09:44 да ер силкиниши содир бўлганди.


Ўзбекистон ва Туркманистон Президентларининг телефон орқали мулоқоти бўлиб ўтди\nЎзбекистон Республикаси Президенти Шавкат Мирзиёев 21 декабрь куни Туркманистон Президенти Гурбангули Бердимуҳамедов билан телефон орқали мулоқот қилди.\nСуҳбат аввалида Туркманистон Президенти давлатимиз раҳбарини мамлакатимиз МДҲга самарали раислик қилгани ва Ҳамдўстлик саммитини муваффақиятли ўтказгани билан самимий табриклади.\nЖаҳон иқтисодиётидаги инқирозли ҳолатлар кучайиши ва коронавирус инфекцияси тарқалиши билан боғлиқ мураккаб шароитда Ўзбекистон Ҳамдўстликка раислик концепциясини тўлиқ рўёбга чиқаришга ҳамда кўп томонлама ҳамкорликни кенгайтириш бўйича муҳим ташаббусларни амалга оширишга муваффақ бўлгани алоҳида таъкидланди.\nПрезидентлар икки мамлакат ўртасидаги дўстлик, яхши қўшничилик ва стратегик шериклик муносабатларида юксак даражага эришилганини катта мамнуният билан қайд этдилар.\nПандемия оқибатларига қарамай, савдо алоқалари ривожланмоқда, иқтисодиёт тармоқларида, энергетика, транспорт ва логистика соҳаларида ўзаро манфаатли ҳамкорлик чуқурлашиб, гуманитар алмашинувлар кенгайиб бормоқда.\nДавлат раҳбарлари саноат кооперацияси бўйича янги лойиҳаларни илгари суриш учун Ҳукуматлараро қўшма комиссия ишини фаоллаштириш лозимлигини таъкидладилар.\nМаданият, таълим ва соғлиқни сақлаш соҳаларидаги фаол мулоқотларни давом эттиришга, бунда икки халқ таниқли санъат ва фан арбобларининг кенг иштирокида мамлакатларимизда қўшма тадбир ва форумлар ташкил этишга алоҳида эътибор қаратилди.\nДавлатимиз раҳбари Туркманистон Президентининг Халқаро тинчлик ва ишонч йили доирасида юқори даражадаги Ашхобод конференциясини ўтказиш ташаббусини қўллаб-қувватлади. Бўлажак тадбирда Ўзбекистон Республикасининг делегацияси иштирок этиши тўғрисида келишувга эришилди.\nСуҳбат якунида Президентлар кириб келаётган Янги йил билан бир-бирларини самимий қутлаб, мамлакатларимизнинг қардош халқларига тинчлик, фаровонлик ва равнақ тиладилар.


Рўзани саҳарлик қилмай тутса бўладими? » Ўзбекистон янгиликлари – Zamin.uz\n«Islom.uz» Шайх Муҳаммад Содиқ Муҳаммад Юсуфнинг «Мўминнинг қалқони» китобидан саҳарлик ва ифторликнинг ўзига хос хусусиятлари ҳақидаги ривоятларни келтирди.\n«Расулуллоҳ соллаллоҳу алайҳи васаллам: ‘Аллоҳ таоло ва Унинг фаришталари саҳарлик қилувчиларга раҳмат тилаб, дуо қиладилар’,— деганлар».\nМусулмон киши қорни тўқ бўлса ҳам, таомга эҳтиёжи бўлмаса ҳам саҳарликда бирорта хурмо ёки бир-икки қултум сув ичиб олса, Пайғамбаримиз алайҳиссаломнинг суннатларига эргашган бўлади. Зеро, Анас ибн Молик розияллоҳу анҳу у зотнинг «Саҳарлик қилинглар, саҳарликда барака бор»,— деганларини айтган.\n«Набий соллаллоҳу алайҳи васаллам билан саҳарлик қилдик. Сўнгра у зот намозга турдилар»,— деди. «Азон билан саҳарликнинг орасида қанча бўлар эди?»— дедим. «Эллик оят миқдорича»,— деди.\nНасоий ва Абу Довуднинг ривоятида: «Саҳарлик емагини лозим тутинглар, чунки у муборак емакдир»,— дейилган.\nТобеъинлардан Абу Атийя ва Масруқлар Оишанинг ҳузурига кириб, «Эй мўминларнинг онаси, Муҳаммад соллаллоҳу алайҳи васалламнинг саҳобаларидан икки киши яхшиликда мусобақалашишади. Бири ифтор билан (шом) намозни тезлатади. Бошқаси эса ифтор билан (шом) намозни ортга суради»,— дейишди. Оиша: «Қай бири ифторни ва намозни тезлатади?»,— деб сўради. «Абдуллоҳ ибн Масъуд»,— дейишди. Оиша: «Расулуллоҳ соллаллоҳу алайҳи васаллам шундай қилар эдилар»,— дедилар. Ифтор ва намозни ортга сурган Абу Мусо эди».\n«Расулуллоҳ соллаллоҳу алайҳи васаллам (рўзани саҳарлик қилмай,) улаб тутишдан қайтардилар. Шунда одамлар: ‘Ўзингиз улаб тутасиз-ку?’— дейишди. ‘Мен сизлардек эмасман. Мен едириб-ичириб туриламан’,— дедилар».\n«Набий соллаллоҳу алайҳи васаллам: ‘Саҳар таомидан кундузги рўзага, қайлула уйқусидан тундаги қиёмга қувват олинглар’,— дедилар».\nРасулуллоҳ соллаллоҳу алайҳи васалламнинг шундай деганларини эшитдим: «Ифтор пайтида рўзадорнинг мустажоб дуоси бор».\nРасулуллоҳ соллаллоҳу алайҳи васаллам: «Модомики ифторни тез қилишар экан, кишилар яхшиликда бўлурлар»,— дедилар.\nАбу Довуднинг лафзида: «Модомики одамлар ифторни тез қилишар экан, дин устун бўлур»,— дейилган.\nТермизий ва Аҳмаднинг ривоятларида эса: Аллоҳ азза ва жалла: «Мен учун бандаларимнинг энг маҳбуби ифторни тезроқ қиладиганидир»,— деди, дейилган.\n«Қачон бирингиз ифтор қилса, оғзини хурмо билан очсин, чунки у баракадир. Ким топмаса, сув билан очсин, чунки у покловчидир»,— дедилар.\nТермизийнинг ривоятида: «Набий соллаллоҳу алайҳи васаллам қишда хурмо билан, ёзда сув билан оғиз очар эдилар»,— дейилган.\nЯнгиликлар » Ҳаёт тарзи » Рўзани саҳарлик қилмай тутса бўладими?\n15:15 Ёдлаш қобилиятнинг ошишига ёрдам берувчи таомлар


Божхоначилар почта жўнатмаларидаги қадимий танга ва гильзаларни тўхтатиб қолишди\nЎзбекистон Республикаси Вазирлар Маҳкамасининг “Ўзбекистон Республикасидан маданий бойликларни олиб чиқиш ва олиб киришни тартибга солиш тўғрисида” 1999 йил 23 мартдаги 131-сонли қарори билан тасдиқланган Низомга кўра, нумизматика ашёлари, яъни тарихий тангалар ҳам маданий бойликларга тааллуқли ашёлар тоифасига киритилган.\nSamarkand City барпо этилишида Хитой компанияси иштирок этади\nПекинда Ўзбекистон Ташқи иқтисодий фаолият Миллий банки ва Хитойдаги “China Construction Engineering Design Group Corporation Ltd” архитектура ва дизайн компанияси ўртасида Самарқанд шаҳрининг бош режаси концепциясини ишлаб чиқиш ва “Samarkand City” туристик зонаси ҳамда ШҲТ – 2022 саммити муносабати билан...\nБожхона органлари ходимларини хизмат уйлари билан таъминлаш масаласи муҳокама қилинмоқда\nБугунги кунда мамлакатимиз божхона органларида қарийб 6 минг нафар ходим меҳнат қилади. Улардан 3000 минг нафари айнан чегара жойларида жойлашган постларда фаолият олиб боради. Табиийки, чегара ҳудудда меҳнат қилиш ва яшаш шароитларини яратиш алоҳида эътиборни талаб этади.\nБожхона органларига берилган топшириқларни ўз вақтида бажариш масалалари муҳокама қилинди\nҚорақалпоғистон Республикаси Вазирлар Кенгашининг мажлислар залида мамлакатимизга хорижий инвестицияларни жалб қилиш, чет эл инвестицияси иштирокидаги корхоналар фаолиятини ривожлантириш масаласида тадбиркорлик субъектлари билан учрашув бўлиб ўтди.\nИнсон ҳаётда ҳамиша бахтли яшасам, дейди. Турмушининг фаровон бўлишини, орзу-ниятларининг ушалишини истайди, ҳеч кимдан кам бўлмасликка интилади. Зотан, унинг бунга тўла ҳаққи бор. Умр одамга бир марта берилади.\nДепутатлар Олий Мажлис Қонунчилик палатасининг навбатдаги мажлисида мамлакатимиз ижтимоий-иқтисодий ҳаётининг турли жабҳаларида амалга оширилаётган ислоҳотларни чуқурлаштиришга қаратилган қонун лойиҳаларини кўриб чиқдилар.\nНоз-неъматлар уволига қоляпмиз. Бунга ким айбдор?\nЮртимизда айни пишиқчилик. Саратон тафтидан мева-сабзавот, полиз маҳсулотлари бирин-кетин пишиб етилмоқда. Натижада бозорларда нарх-наво барқарорлашяпти. Рўзғор учун муҳим маҳсулотлар — пиёз, саримсоқпиёз, бақлажон, помидор, бодринг каби сабзавотлар, картошка, олхўри, олма, ўрикларни мақбул нархларда оласиз. Бу ҳосил чўғининг баландлигидан, албатта.\nКейинги саккиз аср мобайнида кимё соҳасида илмий даража беришга муносиб топилган ўн тўққизта ихтисослик рўйхатга олинган. Анорганик кимё, аналитик кимё, органик кимё, физик кимё, нефть кимёси, ўта соф моддалар кимёси шулар сирасидандир.\nТуғроларида шер, бургут ва бошқа рамзлар акс этган давлатларнинг ютуқлари хусусидаги янгиликлар жаҳон оммавий ахборот воситаларида дарёдек оқиб тургани ҳеч кимга сир эмас.\nShowing 141-154 of 204 items.


Блогер нега 15 суткага қамалди? – HURRIYAT\nБлогер нега 15 суткага қамалди?\n1 yil oldin Behzod 182\nРеспублика Олий суди матбуот хизмати раҳбари Азиз Обидовнинг муносабат билдиришича, суд ушбу маъмурий иш материалларини ҳар томонлама ва тўлиқ ўрганган ҳолда А.Нуритдиновнинг кассация тартибида берилган шикоятини рад қилиб, қаноатлантирмасдан, Андижон вилоят маъмурий суди томонидан 2019 йил 30 декабрдаги унга нисбатан чиқарилган қарорни ўзгаришсиз қолдириш ҳақида қарор қабул қилган.\nЎтган ҳафтада ижтимоий тармоқларда ва айрим хорижий радиоканалларда Отабек Нуритдинов тахаллуси билан фаолият юритиб келган андижонлик блогер Абдуфатто Нуритдиновнинг 15 суткага қамалгани кўп баҳс-мунозараларга сабаб бўлди.\nХўш, А.Нуритдинов 15 кунга нега қамалди? У нима айб қилган эди? Ё бу ҳолат тўғри сўзнинг тўқмоғи эдими?\nАхир, Президентимиз оммавий ахборот воситалари ходимларининг эркин фаолият юритиши, фикр билдириши, воқеа ва ҳодисаларга ўз муносабатини баён этишда шаффофликни таъминлади. Шу билан биргаликда, блогерлик фаолияти қонунда белгиланганидек, журналистнинг иш юритишидан фарқ қилади. Блогерга журналист текшируви ўтказиш, корхона ва ташкилотлардан ҳужжат талаб қилиш ҳуқуқи берилмаган. Шунга қарамай, шубҳасизки блогерларнинг ҳам ҳар қандай оддий фуқаро сингари сўз эркинлигидан фойдаланишга ҳаққи бор, муносабатини оммавий ахборот воситалари орқали билдиришга ҳам ҳақли.\nҲуқуқ тартибот органлари О.Нуритдиновни айбдор топган бўлса, блогернинг адвокати ва кенг жамоатчилик унинг ҳаракатларида амалдаги қонунчиликка хилоф ҳеч қандай ҳаракат содир этилмаганини маълум қилишди.\nҚўйилган айблов хулосасига эътибор қаратсак, туҳмат, ҳақорат ва майда безориликда айбланган блогер иши 2019 йилнинг 30 декабрь куни Андижон вилояти Маъмурий суди судьяси Д. Халилов раислигида кўриб чиқилди. Суд қарорига асосан А.Нуритдиновга Ўзбекистон Республикаси Маъмурий жавобгарлик тўғрисидаги кодекснинг 40- ва 41-моддалари билан базавий ҳисоблаш миқдорининг 60 баравари миқдорида жарима жазоси, 183-моддаси билан 15 сутка маъмурий қамоқ жазоси тайинлангандан ташқари, суднинг қарорига асосан унинг жазони ўташда ҳар бир куни учун 33 450 сўм миқдорида, жами 501 750 сўм қамоқда сақлаш харажатлари ундирилиши белгиланган.\nАлбатта, қонун ҳамма учун баробар. Суд қарори одиллик мезонидир. Лекин… Давлатимиз раҳбари ташаббуси билан мамлакатимиз қонунчилигида судларни либераллаштириш, низога борган икки томонни яраштириш чораларини кўриш аллақачон амалиётга жорий этилган. Ахир ким хато қилмайди дейсиз, “қарс икки қўлдан чиқади”, деган гап ҳам бор. Бу ерда биргина блогер айбдормикин, балки шикоятчи шахсларда ҳам айб бордир? Суд ажримидаги гувоҳлар фақат блогернинг устидан шикоят қилганлар экан. О.Нуритдиновнинг адвокати ижтимоий тармоқларда қуйидагича сўз юритади: «Судьядан биринчи босқич судининг чиқарган маъмурий қарорини бекор қилиб, ишни ҳаракатдан тугатиб, А.Нуритдиновга нисбатан туҳмат билан ариза ёзганлиги учун шикоятчиларга қонуний чора кўришни талаб қилдим. Буни асослаб ҳам бердим, мана шунча гувоҳлар, инобатга олишмади.\nБу ерда процессуал қоидабузарликлар жуда кўп бўлди. Биринчидан, суд мажлиси очиқ деб эълон қилинди, очиқ деб эълон қилиниши билан судья ўзининг кимлигини, суд таркибини таништирмасдан туриб видеокамерани киритиш бўйича илтимосноманинг муҳокамасига ўтиб кетди. Ундан сўнг мен «исм-фамилиянгизни ёзиб қўяй», деганимдан кейин ўзининг шахси тўғрисида маълумот берди. Процессуал қоидабузарликлар жуда кўп, бу қонун бўйича қабул қилинган суд қарорининг бекор бўлишига юз фоизлик асос бўлади”, деган гапи инобатга олинмаган.\nСудда келтирилган далилларда Асака тумани ҳокими Э.Якубов, Асака туманидаги 27-умумий ўрта таълим мактаби директори М.Исақова ва Андижон вилоят халқ таълими бошқармаси бошлиғи Ф.Бузруковларнинг ёзма шикоят аризалари кўрсатилган. Унда Ф.Бузруковга нисбатан Абдуфатто Нуритдинов 2019 йил 7 октябрь куни: «Охирги пайтларда Андижон вилоят халқ таълими бошқармаси бошлиғи Ф. Бузруковдан шикоятлар кўпаймоқда, яқин кунларда ушбу оёғи ердан узилган амалдор ҳақида мақола чиқариб, ерга тушириб қўямиз, сен халқни назарингга илмасанг, халқ ҳам сени назарга олмайди, ҳеч киммаслигингда, онанг тенги аёлларга пахтада кишан солмоқчи бўлгандинг, тасаввур қилгин 33 миллион аҳоли биттадан туфласа ҳам тупугига чўкиб ўласан, ойнага бир қарагин, яхшилаб эътибор бериб қарагин», дея ёзган ўз профилида. Изоҳга ҳожат йўқ. Бундай қўпол сўзлар ҳақоратдан ўзга нарса эмас!\nШунингдек, фуқаро М.Исақова ўзининг шикоятида блогер жорий йилнинг 18 октябрь куни унинг шахсиятини шарманда қилувчи уйдирмалар тарқатиб, у ва унинг жамоасини «коррупцион ўчоқ», деб туҳмат ва ҳақорат қилинганлигини билдирган.\nАммо блогер уларни нега “коррупцион ўчоқ”, деган? Бу гап нечоғли ҳақиқат ё ёлғон? Бу ҳолат очиқ қолган. Маълум бўлишича, айбдор О.Нуритдинов судда ўз айбини умуман тан олмаган.\nАбдуфатто Нуритдинов асли 1983 йилда Сариосиё туманида туғилган бўлиб, ҳозирда Андижон вилояти, Асака шаҳри, Ибн Сино маҳалласида яшайди. Ҳеч жойда ишламайди. Facebook’да Отабек Нуритдинов номи билан аккаунт юритади. У Фейсбукда Андижон вилояти ижтимоий соҳаларидаги камчиликлар ҳақида ёзиб келган. Тизим раҳбарлари хусусида кескин фикрлар билдириб, халқ таълими, электр тармоғи, иссиқ сув таъминоти ҳамда йўл муаммолари ва шунга ўхшаш масалаларда камчиликларни кўрсатиб, танқидий постлар қўйиб, блогер сифатида танилган.\nСўнгги кунларда у Жалақудуқ туманида яшовчи аҳоли вакилларининг 22 декабрь куни ўтказилган сайловлар натижасидан норозилиги ифодаланган видео лавҳаларни улашган.\nО.Нуриддиновнинг адвокати аризасига биноан 2020 йил 4 январь куни Андижон вилоят маъмурий суди кассация инстанциясида кўриб чиқилган очиқ суд мажлисида блогерга нисбатан чиқарилган 15 сутка маъмурий қамоқ жазоси ўзгаришсиз қолдирилди.\nИжтимоий тармоқларда келтирилган маълумотларга кўра, жумладан, блогернинг онаси Матлубахон Қурбонова шундай дейди:\n— Отабекни ўтган йил 30 декабрь куни Асака туман молия бўлимига, «Сиз сўраган ҳужжатлар тайёр бўлди», деб чақиришган. У борса, унга ўша ердаги ходимлардан бири: «Мана сен сўраган маълумотлар», деб юзига отибди. Отабек, «нима қиляпсизлар?» — деса, молия бўлимидагилар жанжал кўтаришган. Сўнг Отабекни, майда безорилик, ҳақоратда айблаб, машинага солиб, ИИБга олиб кириб кетишибди. Менга бу ҳақда ўша ерда бўлган молия ходимларидан бири гапириб берди…\nОчиқ айтиш зарур, аниқ далил ва фактларга эга бўлмасдан кимнидир ёмонотлиқ қилиш, туҳмат қилиш, энг ёмони, ҳар қандай ҳолатда одоб-ахлоқ қоидаларига амал қилиш ўрнига дўқ-пўписа, дағдаға ва ҳақоратли сўзлар ишлатишга ҳеч кимнинг ҳаққи йўқ. Ҳа, шу жумладан, блогернинг ҳам!\nБу оддий ҳақиқатни бугун ўзларини блогер деб сановчи кўплаб юртдошларимиз унутиб қўйишаётгани бор гап. Нега шундай?\nЭҳтимол уларда, биринчи навбатда, ҳуқуқий билим, савод ва маълумотнинг етишмаётганлигидан эмасмикин?\nАммо… билим даражаси ҳар томонлама бинойидек блогерлар ҳам йўқ эмас.\nТаҳририятдан: Юқоридаги кузатувимиз билан биз қатъий хулоса қилиш фикридан йироқмиз. Ҳа, гарчи суд қарорига кўра, блогер О.Нуритдинов айбли деб топилган бўлса-да, суднинг ажрими нечоғли адолатли кечди? Нега унда О.Нуритдинов ўзини ҳамон айбсиз санамоқда? Ёки жамиятдаги айрим камчилик ва муаммоларни ёритиб келгани учун ундан ўч олиндими?.. Ҳозирда бир нарса дейиш осон эмас. Нима бўлганда ҳам сўз эркинлиги, очиқлик сиёсати мустаҳкамланаётган бир пайтда юқоридаги ҳолат кишини ўйлантиради. Шу боис биз имкони бўлса, келгусида блогер О.Нуритдинов билан “Аслида нима бўлган эди?” деган мавзуда суҳбат уюштириш ниятидамиз. Албатта, қарама-қарши томонларнинг фикрлари ҳам эътиборга олинади.\nPrevious Инсонпарварликнинг юксак намунаси\nNext Шерали Жўраев 2035 йилгача алимент пулларини тўлади\n5 kun oldin Behzod 153\n5 kun oldin Behzod 163


23 ноябрь, 2020, 00:20\n- Бироз шошилмай туринг. Ҳали олдинда ўйинлар бор. У ҳозир жароҳатларидан тикланиб бўлди. Лекин мен ижара варианти борлигини ҳам рад этмайман. Ҳатто унинг ўсишини таъминлаш мақсадида Ўруновни қишки трансферлар вақтида сотиб юборишимиз ҳам мумкин. Унга ривожланиши учун имкон бериш керак. Биз футболчини тўлиқ тушунган ҳолда қарор қилишимиз керак. Футболчи мунтазам ўсиб бориши керак. Шунинг учун ҳам доимий ўйин амалиётига эга бўлмаётган футболчилар кетгани маъқул. Бу “Спартак”нинг ҳамма ўйинчиларига тегишли.\nЎрунов: Маошим қанчалигини билмайман, пулни мен олмайман


Ўзбекистоннинг Қозоғистон билан чегарасида хавфсизлик даражаси қандай? - Bugun.uz\nЎзбекистоннинг Қозоғистон билан чегарасида хавфсизлик даражаси қандай?\n15:20 | 05-01-2022\nЎзбекистон Давлат хавфсизлик хизмати чегара қўшинлари мамлакатнинг Қозоғистон билан чегараси штат режимида қўриқланаётганини маълум қилди. Бу ҳақда «Sputnik» хабар берди.\nМаълум қилинишича, чегарани қўриқлашда коронавирус тарқалишига қарши курашиш чоралари ҳам ҳисобга олинган. Бундан ташқари, декабрь ойи охирида янги йил байрами муносабати билан назорат-ўтказиш пунктларида қўшимча назорат жорий этилган.\nМаълумот учун, Қозоғистонда 2 январдан буён газ нархи ошишига қарши аҳоли намойишлар ўтказмоқда. 4 январь куни намойишчиларга талабларни бажаришга — ёқилғи нархини литри учун яна 50 тенгега туширишга ваъда берилган. Лекин бу ҳам митинг кўламини бостиришга ёрдам бермаган. Қозоғистонда давом этаётган намойишлар чоғида ҳуқуқ-тартибот идоралари 200 дан ортиқ одамни ҳибсга олган.\nҚозоғистон президенти Қосим-Жомарт Тўқаев яқин олти ойда коммунал хизматлар учун тарифларни оширмасликни таклиф қилган, суюлтирилган газни электрон савдо ва биржалар орқали сотишни кечиктиришни буюрган. Шунингдек, Тўқаев ҳукуматни истеъфога чиқарган.\nМаълумотларга кўра, 95 нафар ҳуқуқни муҳофаза қилувчи орган ходими тан жароҳати олган, 37 та хизмат машинаси шикастланган. Мамлакатнинг Олмаота, Чимкент ва Тараз шаҳарларида намойишчилар ҳокимият биноларига зарар етказган.


Очиқ мулоқот тарзида кечган йиғилишда фуқаролар ҳуқуқ ва эркинликларини таъминлаш, аҳоли турмуш даражасини яхшилаш, ҳудудни ижтимоий-иқтисодий ривожлантириш борасида олиб борилаётган ишлар муҳокама қилинди.\nҚайд этилганидек, Олий Мажлис Қонунчилик палатаси депутатлари ва Сенати аъзолари бир неча кун давомида туманда бўлиб, ижро ҳокимияти, ҳуқуқни муҳофаза қилувчи идоралар, хизмат кўрсатиш соҳалари фаолиятини ўргандилар.\nСессияда аҳоли билан мулоқотлар ўзининг ижобий самарасини бераётгани айтиб ўтилди. Хусусан, ишчи гуруҳи томонидан тумандаги 700 га яқин хонадонларнинг турмуш тарзи ўрганилиб, фикр-мулоҳазалари ҳамда мурожаатлари юзасидан ўрганишлар ташкил этилди. Айни чоғда 120 та бошқарув идорасининг фаолиятига эътибор қаратилди. Шу билан бирга, ҳудудда тадбиркорликни ва ҳунармандчиликни ривожлантириш борасида етарли тажриба ҳамда имконият борлигини инобатга олган ҳолда, тижорат банкларининг 5 та филиали томонидан фуқароларга 615 миллион сўм миқдорида кредит маблағлари йўналтирилгани таъкидланди.\nЙиғилишда ютуқлар билан бир қаторда, айрим камчиликлар хусусида ҳам сўз юритилди. Жумладан, туманда юридик шахсларнинг электр энергиясидан бўлган қарз-дорлиги 4 миллиард сўмдан зиёдни ташкил этаётир. Туман электр тармоқлари идораларида тўловларни қабул қилиш учун терминаллар сонини кўпайтириш, 17 та трансформаторни таъмирлаш зарурлиги депутат ва сенаторлар томонидан айтиб ўтилди. Шунингдек, аҳолини уй-жой билан таъминлаш борасида бажарилиши керак бўлган вазифалар тўғрисида сўз юритилди. Бундан ташқари, табиий ва суюлтирилган газ таъминоти ишлари яхши ташкил этилмаган. Баллонли газларни аҳолига етказиб беришда юзага келаётган муаммоларни бартараф қилиш бўйича ҳам тегишли чоралар кўриш зарур.\nҚолаверса, сессияда ер ресурсларидан унумли фойдаланиш, аҳолига транспорт хизмати кўрсатиш, маиший хизмат, тиббиёт, таълим, ҳуқуқ-тартиботни, атроф-муҳитни муҳофаза қилиш соҳаларидаги мавжуд ҳолат хусусида фикрлар билдирилди.\nЙиғилишда сўзга чиққанлар муаммоларга ечим топиш бўйича амалга оширилиши зарур бўлган саъй-ҳаракатлар юзасидан ўз таклифларини билдирдилар.\nТадбирда тумандаги тегишли ташкилотлар раҳбарларининг ҳисоботлари тингланди.\nМазкур рукндаги бошқа мақолалар: « «Қадриятлар бешигисан, азиз маҳаллам!»\tМамлакатимиз ривожида янги босқич »


Самвел Бабаян Туркиядаги йиғин олдидан ўз режалари билан ўртоқлашди - Pressnews.uz\nСамвел Бабаян Туркиядаги йиғин олдидан ўз режалари билан ўртоқлашди\nЎзбекистон миллий терма жамоаси 17–23 июль кунлари ЖЧ–2018 саралаш босқичига тайёргарлик кўриш доирасида Туркияда ўқув-машғулотлар йиғинини ўтказади. Бош мураббий Самвел Бабаян йиғин олдидан Uff.uz сайтига интервью бериб, режалари ҳақида сўзлаб берди.\n“Ўзбекистон терма жамоаси олдига қўйилган вазифага тўғри муносабатда бўлган ва футболчиларни ҳар доим ортиқча тўсиқсиз терма ихтиёрига қўйиб юбораётган клублар бош мураббийлари ва раҳбариятига миннатдорчилик билдираман.\nУшбу йиғинда иштирок этадиган футболчилар орасида катта эҳтимол билан саралашнинг сўнгги икки муҳим ўйинида майдонга тушадиганлар бор. Футболчилар терма жамоа муҳитини ҳис қилиб кўришлари биз учун жуда муҳим. Йиғин давомида иккита ўйиндан ташқари футболчиларни кўплаб назарий материаллар таништириб борамиз. Мақсад – Ўзбекистон терма жамоаси ўйинларида илгари суриладиган тактик талабларни яна бир бор уларнинг ёдига солиш”, – деди Самвел Бабаян.


Расмий муносабат:Ижтимоий тармоқларда “Бу энди нимаси?” номи остида тарқалган видеолавҳа юзасидан. » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Расмий муносабат:Ижтимоий тармоқларда “Бу энди нимаси?” номи остида тарқалган видеолавҳа юзасидан.\nРасмий муносабат:Ижтимоий тармоқларда “Бу энди нимаси?” номи остида тарқалган видеолавҳа юзасидан.


Мамлакатда бўлиш қоидаларини бузганликка оид жиноий жавобгарлик бекор қилиниши мумкин - zarnews.uz\nМамлакатда бўлиш қоидаларини бузганликка оид жиноий жавобгарлик бекор қилиниши мумкин\n- «Маданий ифодаларнинг турли хил шаклларини муҳофаза қилиш ва қўллаб-қувватлаш тўғрисидаги халқаро Конвенцияни (Париж, 2005 йил 20 октябрь) ратификация қилиш ҳақида»ги қонун лойиҳаси. 145 мамлакат томонидан ратификация қилинган мазкур Конвенциянинг асосий мақсади маданий ўзликни намоён қилишнинг турли хил шаклларини сақлаш ва рағбатлантириш, ушбу соҳада халқаро ҳамкорлик, ҳамфикрликни мустаҳкамлаш асосида турфа маданиятларнинг эркин мулоқоти учун зарур шароитларни яратишдан иборатдир;\n- Ўзбекистонда бўлиш қоидаларини бузганлик учун жавобгарликни либераллаштиришга қаратилган тегишли ўзгартишлар. Бундай ҳуқуқбузарлик учун маъмурий жавобгарлик чоралари республикамиз фуқаролари, чет эл фуқаролари ҳамда фуқаролиги бўлмаган шахсларга дифференциация қилинади (МЖТКнинг 225-моддаси), жиноий жавобгарлик эса (ЖКнинг 224-моддаси) бекор қилинади;\n- «Ўзбекистон Республикаси Вазирлар Маҳкамаси тўғрисида»ги Қонунга ўзгартиш ва қўшимчалар. Лойиҳада Ҳукуматнинг очиқ, шаффоф фаолият юритиши, унинг ваколатлари аниқ соҳа ва йўналишлар бўйича белгилаб берилмоқда. Бош вазир томонидан ҳудудларда ҳукуматнинг мавзули сайёр мажлислари ўтказилиши назарда тутиляпти. Ҳукумат раҳбари, унинг ўринбосарлари ва маслаҳатчилари, вазирлар, давлат қўмиталари раисларининг ваколатлари ҳамда жавобгарлиги белгилаб берилмоқда. Вазирлар Маҳкамасининг жисмоний ва юридик шахсларнинг мурожаатлари билан ишлаш мониторингини олиб бориш ҳамда таҳлилини юритиш қонун даражасида мустаҳкамлаб қўйилади;\n- ветеринария ва чорвачилик соҳасидаги айрим қонун ҳужжатларига ўзгартиш ва қўшимчалар лойиҳаси. Ҳужжат Президентнинг 2019 йил 28 мартдаги ПФ-5696-сон фармонида белгиланган вазифалар ижросини таъминлашга қаратилган. У мазкур соҳанинг бошқарув тизими такомиллашгани муносабати билан унинг асосий вазифалари ва функциялари доирасини кенгайтиради;\n- «Олий даражали «Дўстлик» орденини таъсис этиш тўғрисида»ги Қонун лойиҳаси. Орден билан қардош халқлар ўртасидаги кўп асрлик дўстлик ва қўшничилик муносабатларини мустаҳкамлаш, халқлар якдиллигига эришишдаги алоҳида хизматлари, ҳар томонлама стратегик шерикликни ривожлантиришдаги сермаҳсул фаолияти, минтақалараро келишувга эришиш, шунингдек, халқлар ўртасида ўзаро ҳамжиҳатликни мустаҳкамлашдаги фаол иштироки учун мукофотланади;\n- «Энергиядан оқилона фойдаланиш тўғрисида»ги Қонунга киритиладиган тузатишлар. Лойиҳанинг мақсади электр, иссиқлик энергияси, ёқилғи ва бошқа ноанъанавий энергия ресурсларидан иқтисодиёт тармоқлари, ижтимоий соҳада янада оқилона фойдаланиш, шунингдек, энергия ресурслари истеъмолининг самарадорлигини ва замонавий тежамкор технологияларини жорий этиш хизматларини кўрсатишнинг ҳуқуқий асосларини такомиллаштиришдан иборатдир. Ўзгартиришлар энергия ресурслари харажатларини оптималлаштириш, энергия ресурслари истеъмолининг самарадорлигини тизимли мониторинг қилишга имкон яратади;\n- Президентнинг 2019 йил 5 февралдаги ПФ-5656-сон фармони ижросини таъминлаш мақсадида ишлаб чиқилган айрим қонун ҳужжатларига ўзгартиш ва қўшимчалар. Хусусан, алкоголь ва тамаки маҳсулотларининг таълим, спорт ва диний муассасалардан тўғри чизиқ бўйича 200 метрдан ортиқ радиусда жойлашган савдо объектларида реализация қилиш тақиқланади. Умумий савдо майдони 1000 квадрат метрдан ортиқ бўлган савдо мажмуалари (бозорлар), ярмарка павильонларида реализация қилиш тақиқланиши белгиланмоқда. Бундан ташқари, мамлакатга алкоголь маҳсулотларини (пиво ва вино маҳсулотлари бундан мустасно) полиэтилен, полистирол ва бошқа полимер материаллардан тайёрланган полимер истеъмол идишларида олиб кириш тақиқланади. Қоидабузарликлар учун жавобгарлик қайд этилади;\n- тадбиркорлик субъектларини тугатиш тартиби такомиллаштирилиши муносабати билан қонун ҳужжатларига ўзгартиш ва қўшимчалар лойиҳаси.\nТеглар: жиноий жавобгарлик


Индонезияда худкуш террорчи полиция маҳкамаси олдида ўзини портлатиб юборди\n09:49 / 05.07.2016\nИндонезиянинг кичик шаҳарларидан бирида полиция маҳкамаси биноси олдига мотоцикл орқали келган террорчи ўз танасига ўрнатилган портловчи қурилмани ҳаракатга келтирган. Бу ҳақда The Jakarta Post хабар тарқатди.\nСуракарта шаҳри полицияси берган маълумотга кўра, террорчи соқчилар отряди олдига бориб портлатишни режалаштирганди. Унинг ҳаракати режадагидек амалга ошмаган, лекин портлаш оқибатида бир зобит жароҳатланган.\nҚайд этилишича, бу ҳодиса Саудия Арабистонидаги портлашлардан бир неча соат ўтиб юз берди.\nҲукумат бу ҳужум январь ойида мамлакат пойтахти Жакарта терактлар содир этган ИШИДга алоқадорлиги ҳақидаги маълумотни текширмоқда.


Maqolalar - Ibrat xorijiy tillar maktabi\nUshbu sahifa qayta ishlanmoqda\nNoqulaylik uchun uzr so'raymiz!!!\nIltimos keyinroq qayta urinib ko'ring!!!\nИсҳоқхон Ибрат мактабида Мумтоз адабиёт ойлиги\nИсҳоқхон Ибрат номидаги хорижий тилларга ихтисослаштирилган ижод мактаби February 08, 2020\nМанзура Абдуллаева, Исҳоқхон Ибрат номидаги хорижий тилларга ихтисослаштирилган ижод мактаби ёшлар иттифоқи етакчиси,\nЗаҳириддин Муҳаммад Бобур Шарқ оламида тарих ва адабиётда ўзига хос ўрин эгаллаган буюк шахс ва буюк ижодкор. Унинг насрий “Бобурнома”сини, назмий “Девон”ини наинки ўзбек халқи, бутун дунё аҳли севиб мутолаа қилади, олимлари қизиқиб ўрганади. Бебаҳо асарларининг сермаънолиги худди сертаъм мевалардек суюмлилик касб этганки, ҳануз ўқиб тўймаймиз. Ўқиганимиз сайин мағизли сўзларидан онгу фикрларимиз тўйинади, ақлимизни тўқлаб олгандай ҳис этамиз ўзимизни. Бундай соҳиби куч, соҳиби билим, соҳиби қаламнинг ҳажман мухтасару маъно-моҳиятан ғоят қимматли ҳикматларга тўлиб-тошган меросига эгалигимиздан кўнглимизни беҳад мунаввар туйғулар қамрагани-қамраган.\nБиринчи Президентимиз, тарих ва адабиётимизнинг ғамхўри бўлган Ислом Каримов таъкидлаб кетганларидек: “Бобомиз Заҳириддин Муҳаммад Бобур номи билан ҳар қанча фахрлансак арзийди. Ўзбек халқининг довруғини дунёга таратган улуғ аждодларимиздан бири ўлароқ, ул зот бизни тарихимизни қадрлашга, келажакка буюк ишонч билан қарашга ўргатади”.\nДарҳақиқат, Бобур ижодининг умидбахш таъсири ҳар вақт курашчанлик сабоғини беради. Ҳамиша яхшилик ва ёмонлик ёнма-ён ҳаётда тўғри танлов қилишга, яъни яхшиларга ёндошишу, ёмонлардан сақланишга огоҳлантиради. Инчунун, ўзининг бошидан кечган воқеа ва ҳодисотлардан чиқарган хулосаси ҳосиласи, хоҳ насрий, хоҳ назмий битиклар бўлсин, бизларни турмушнинг мураккаб жараёнларида адашмасдан, гангимасдан омад йўлига юз буришимизни танлашимизга жуда-жуда асқотади.\nҲар ким бу “Вақоеъ” ни ўқур, билгайким,\nДемак, “Не ранжу не меҳнату, не ғамлар...” Бобурни улғайтирди. У болалигиданоқ олғов-далғовли ҳаёт наҳрида беҳаловат сузди, таваллуд тупроғига сиғмай, ўзга юртларга бош олиб кетди. Гоҳ ютқазди, гоҳ ютди. Лекин умр бўйи эзгуликка ошноликни тарк этмади. Самимийлигу сахийлик, сермулоҳазалигу сершижоатлилик сермурувватлигу меҳрибисёрлик билан мусофирликда ҳам музаффарлик мақомини мустаҳкамлай олди. Ғариб кўнглининг армонларини аритиш учун одамийлик одатларининг оммалашувида шохлик фармонларидан ҳам кўра, шоир ва адиблик мақомининг серсамаралигини бирор лаҳза ёдидан фориғ қилмади. Қадамба-қадам, агар таъбир жоиз бўлса, ўзидек ўжар сўзларини ҳам тиндирмади, дафтар саҳифаларига сочиб, сатрлаб, байтлаб ва бандлаб, мангуликка муҳрлади.\nКим кўрубдур, эй кўнгил, аҳли жаҳондин яхшилиғ?\nКимки, ондин яхши йўқ, кўз тутма ондин яхшилиғ!\nЯхшиликни учрагандан кутавериш ҳам ақли расонинг иши эмаслигига ишора бор бу байтда. Гарчи, шоир ўз кўнглига мурожаат қилиб, бошига тушганларини шарҳиҳол тарзида фикрига далилласа-да, бу сиз билан биз учун ҳам ҳаётий дарс эмасми?! Шуни билгандай Бобур энди ўқувчига даъватга ўтади:\nКим, дегайлар дахр аро қолди фалондин яхшилиғ!\nҲа, беш аср илгари қоғозга тўкилган, тилда янграган машҳур ғазалдаги ғоя қуйидагича халқона мақол-ибораларга кўчиб, оммалашган бўлса ажаб эмас: “Яхшидан от қолади, ёмондан дод”, “Яхшидан боғ қолади, ёмондан доғ”.\nМазкур мавзуда Бобур қайта-қайта қалам тебратиши бежиз эмас. У “Яхшидур яхши киши, ҳаргиз ёмонлиқ кўрмасун!” деб тилак билдирса, яхшилик қўлидан келмайдиган кимсаларга ўз вақтида “Яхшилик чун қилмадинг, бори ёмонлиғ қилмағил!” дея уқтирги беради.\nЭл орасида машҳурланган бир рубоийсини мавжуд 208 та шундай асарлари ичида жанр жиҳатидан ҳам шаклан, ҳам мазмунан уйғунлашган тож тўртлик сифатида баҳоласак, ҳеч муболағага йўймассиз. Ахир ҳар сатрининг ўзи дурдона ҳаётий ҳақиқатларнинг якунланмаси даражасига кўтарилганини ким ҳам инкор эта олади, аксинча, эътирофлаши шак-шубҳасиз. Эътибор берингга:\nҲар кимки, вафо қилса - вафо топқусидур!\nУшбу сатрида на сохта ясамалик, на мантиқий гумон зиғирча сезилмайди. Аксинча, алоҳида ажратиб ўқилганда ёки тилга олинганда ҳам қуйма айтим-нақлдан фарқи йўқ.\nҲар кимки, жафо қилса - жафо топқусидур!\nБуниси юқоридагисига антонимик, яъни фикран қаршилантириш ҳолатида ифодаланган. Англашиладики, ким кимга нимани раво кўрса, айнан ўша ўзига қайтади. Замирида огоҳ оҳанги яширинган.\n- дейилгани аввалги ҳар икки хатти-ҳаракатни тарозига қўйишдан кейинги мақсаднинг ойдинлашувидир. Бироқ бу ҳали етарли эмас. Одамдаги яхшининг ибратини дарров, осонгина юқтириб олиш хислати зарурат эмас, ихтиёрийлик хусусиятига эгалиги панду насиҳат соҳиби - шоир сўзларини турмуш тарзига айлантиришга бўлган жазму журъатни ўқувчи кўнглида тўлалигича кучайтиришга қодир эмаслигини чуқур англаган Бобур тўртинчи сатрида кескин ҳукм чиқаради:\nҲар кимки, ёмон бўлса - жазо топқусидир!\nАна энди ким жазоланишни истайди, ким ўз жонига жабр етказишни хоҳлайди. Ёки бугунги замон нуқтаи назаридан фикр юритсак, ҳар қандай ноқонуний хатти-ҳаракатнинг эгаси, у кимлигидан қатъий назар суднинг қора курсисига ўтиради. Адолатли қонунларимиз бундайларнинг ақлини киритиб қўйишга, тўғри йўлга солишга, тарбиялашга хизмат қилади.\nБироқ жиноятчини жазолагандан кўра, жиноят содир этилишининг олдини олган юз чандон маъқул. Бобурнинг мазкур рубоийси шу ниятни амалга оширувчи маърифат маёғи рўлини ўйнаши мумкин. Қачонки, фақат ўзимиз ўқибгина қолмай, ўзгаларга ҳам мутолаа қилишни маслаҳат берсак, давраларда ўринли ва самарали фойдалансак.\nБиз буюк бобомиз Заҳириддин Муҳаммад Бобур ҳикматлар уммонининг хазинасидан биргина яхшилик ва ёмонликнинг таърифу тавсифи, мазкур зиддиятли икки ҳолатнинг инсон ҳаётидаги ижобий ва салбий жиҳатларини шарҳлашга интилдик, холос. Аслида насру назмидаги маъно-мазмун жавоҳирларини қанча-қанча тарих ва адабиёт мухлисларига етказмайлик, у ҳеч вақт камаймайди. Ҳамиша мавжланиб, жилваланиб, сеҳрига тортиб, мудом бизларни ўзига ром айлайверади.\nIbrat maktabida Ingliz tili fan oyligi


Энди киракашлар яна кўпаядими?\nЎзбекистонда жисмоний шахсларга такси хизматлари кўрсатиш ҳуқуқи берилади, деб хабар қилди Sputnik.\nБу борада "Тадбиркорлик фаолияти соҳасидаги лицензиялаш ва рухсат бериш тартиб-таомилларини янада қисқартириш ва соддалаштириш, шунингдек бизнес юритиш шароитларини яхшилаш чора-тадбирлари тўғрисида"ги президент фармони қабул қилинди.\nЭнди, 2018 йил 1 июндан бошлаб енгил автомобилга эга бўлган жисмоний шахсларга якка тартибдаги тадбиркор шаклида йўналишли такси сифатида йўловчиларни тижорат асосида ташиш ҳуқуқи берилади.\nҲозирча ҳайдовчиларнинг йўналишга чиқишдан олдин мажбурий тиббий кўрикдан ўтиши ва унинг автомашинаси техник кўрикдан ўтиш масалалари ноаниқ бўлиб турибди.\nҲозирги кунда республикада такси паркларда барча ҳайдовчилар йўналишга чиқишдан олдин бу тадбирларни амалга ошириш зарурлиги тўғрисида тартиб амал қилади.\nШу билан бирга, бир ой олдин Ўзбекистон автомобил транспорт агентлиги раҳбар ходимлари жисмоний шахсларга йўловчиларни ташиш ҳуқуқини бериш масаласини кўриб чиқилмаёганлигини таъкидлагандилар.\nБундай ҳолатда бу каби хизматларнинг сифати ва хавфсизлигини назорат қилиш қийин бўлади.\nАмалдаги қонунчилик талабларига кўра, йўловчиларни ташиш ҳуқуқи фақат лицензияга эга бўлган юридик шахсларга рухсат беради.\nТакси ҳайдовчиси сифатида ишлашга истак билдирган автоулов эгалари ушбу турдаги транспорт хизматларини амалга ошириш учун лицензияга эга бўлган юридик шахс билан меҳнат шартномасини тузиши зарур.\nШундан сўнг, ТТ серияли махсус номерни олиш мақсадида ўзининг автоуловини юридик шахсга нотариал тартибда расмийлаштириб бериши керак. Бунинг натижасида автоулов эгаси ишга қабул қилиниб, меҳнат дафтарчасини олади.


«Лукойл» президенти Вагит Алекперов ишдан кетди\nРоссиянинг «Лукойл» нефть ва газ компанияси президенти Вагит Алекперов ўз вазифадан кетди. У директорлар кенгашини ҳам тарк этган. «Лукойл» Россиядаги энг йирик хусусий нефть компанияси ҳисобланади.\nАлекперов «Лукойл»дан ўз ихтиёрига кўра кетган. Миллиардер бу ҳақда директорлар кенгаши йиғилишида эълон қилган. Forbes нефть соҳасида Россиядаги энг йирик тадбиркор эканини эътироф этадиган Алекперов узоқ вақт «Лукойл»нинг асосий акционери бўлиб келган. Компания маълумотига кўра эса ортиқ бундай эмас. Алекперов 31 март ҳолатида фақат 3,12 фоиз акциялар эгаси ҳисобланади.\nForbes Алекперовнинг бойлигини 10,5 миллиард долларга баҳолайди. Журнал ҳисоб-китобларга кўра, «Лукойл»нинг эндиликда собиқ раҳбари россиялик энг бой миллиардерлар орасида 10-ўринда қайд этилган. Россия Украинада уруш бошлагач, кўплаб йирик рус корхоналарида бўлгани каби «Лукойл»нинг ҳам акциялари арзонлади. Шу сабаб Алекперов миллиардлаб доллар пул йўқотди.\n3 март куни «Лукойл» Украинадаги можарони дипломатик йўл билан ҳал қилишга чақирган ва қуролли тўқнашув тезроқ тугаши тарафдори эканини маълум қилган. 13 апрел куни Вагит Алекперов Британия санкцияларига тушганди.\n"Лукойл" Ҳисор конида газ қазиб олишни бутунлай тўхтатди


Ўзбекистонда интернетда диний таълим олса бўладими? – oliymahad.uz\nЎзбекистонда интернетда диний таълим олса бўладими?\nт ўта нозик ва хассос бўлгани туфайли ота-боболаримиз қадимдан бу илмни олишда “Устоз-шогирд” анъанасига қатъий амал қилиб келганлар.\nБиз яшаб турган ахборот асрида интернет соҳасида улкан ютуқларга эришилмоқда. Иқтисодий ва ижтимоий муносабатларнинг қарийб барча тури виртуал дунё орқали ўз фаолиятини олиб бораётганига ҳам кўп йиллар бўлиб қолди. Интернет тармоғида фолият юритаётган сайтлардан ҳар қандай саволга истаганча жавобни олиш мумкин бўлиб қолди. Лекин бу жавобларнинг қай бири биз берган саволга тўғри жавоб ҳисобланадию қайси бирини олмаслик зарурлиги эса фойдаланувчининг билим савиясига, малакасига боғлиқ бўлади. Айниқса, эътиқод билан боғлиқ мавзуларда ўта эҳтиёткорлик зарур бўлиб, фақат аниқ ва ишончли манбага таяниш талаб этилади.\nТўғри, виртуал исломий таълимотни йўлга қўйиш, аҳолининг диний соҳадаги барча қизиқтирган саволларига ўз вақтида ишончли жавобларни бериб бориш энг долзарб вазифалардан бирига айланиб бормоқда.\nЮқоридаги ҳолатларни инобатга олиб, Ўзбекистон мусулмонлари идораси томонидан интернет тармоғи фойдаланувчиларига тўғри диний билимларни етказиш мақсадида савобли ишга қўл урилди. Идоранинг “Muslim.uz” портали орқали онлайн дарслар лойиҳаси жорий йилнинг июль ойидан бошлаб йўлга қўйилди.\nЎМИ томонидан йўлга қўйилган онлайн дарслар аҳолининг ислом дини борасидаги билим ва савияларини ошириш, соғлом эътиқодни шакллантириш, бир сўз билан айтганда ислом зиёсини тарқатишни мақсад қилган.\nУшбу дарслар ҳар ҳафта душанба, сешанба, чоршанба ва пайшанба кунлари халқимизга соф ислом маърифатини улашиш, ҳар бир мусулмон учун керакли бўлган диний билимларни етказиш ҳамда турли ёд ғояларга қарши курашиш мақсадида ташкил этиб келинмоқда.\nДарслар Тафсир, Ақида, Фиқҳ, Ҳадисшунослик, Тажвид, Ислом тарихи, сийрат ва Араб тили фанларидан юртимизнинг атоқли уламолари, Тошкент ислом институтининг маҳоратли устозлари томонидан олиб борилмоқда.\nОнлайн дарсларни тўғридан тўғри кузатиш, билимларни бойитиб бориш имконияти яратилган.\nШу кунга қадар ижтимоий тармоқлардаги саҳифамиз орқали юздан ортиқ онлайн дарслар ташкил этилди.\nОнлайн дарсларни қуйидаги ижтимоий тармоқ саҳифаларида тўғридан-тўғри кузатишингиз мумкин:\nДарслар HD форматида Youtube даги каналимизга жойлаштирилган.\n133300cookie-checkЎзбекистонда интернетда диний таълим олса бўладими?no\nЗарарни даф қилиш асосидаги қоидалар\nҲозирги кундаги экологик муаммолар ва уларнинг ечими\nБИЗ ҚУРЪОННИ АРАБЧА НОЗИЛ ҚИЛДИК.\nЮқумли касалликлар ва эпидемияларнинг олдини олиш\nИслом Динини сақлаб қолган “Қопоғон ит”\nИсломофобия ёҳуд Қуръондан жавоб топган исломофоб\nМадраса талабалари ўртасида ўтказилган “Ягона олимпиада-2021” ғолиблари аниқланди\nМуфтий ҳазратлари бошчилигидаги уламолар Андижонга ташриф буюришди\nОлдинги“Фотиҳа” сураси (Абдулбосит Абдуссомад қори тиловат қилган)КейингиШояд Аллоҳ гуноҳларимизни кечирса


«Мен буйруқ бажарганман» — Аброр Азимов теракт ташкилотчиси эканини инкор қилди » Ўзбекистон янгиликлари – Zamin.uz\n«Мен буйруқ бажарганман» — Аброр Азимов теракт ташкилотчиси эканини инкор қилди\n18 апрель 2017, 21:32\nПетербург теракти ташкилотчиси сифатида қўлга олинган Аброр Азимов суд залида айтиб ўтдики, у ўзига қўйилаётган асосий айбловни рад этади.\n«Ҳибсга олинишимга қарши эмасман. Портлашга алоқадорлигим ҳақида эса тан олганим йўқ — мен бундай демадим. Менинг иштироким бор, аммо тўғридан-тўғри алоқадор эмасман. Менга кўрсатма беришган. Мен бу террорчилик ҳаракатида иштирок этаётганимни билмаганман», дея Азимовнинг сўзларини келтирган РИА Новости.\nБундан олдинроқ Азимов теракт ташкилотчиси эканини тан олгани ҳақидаги хабарни рад этганди.\nУнинг сўзларига кўра, унга битта гуруҳ берилган, аммо унинг ўзи терактда ким иштирок этаётганини билмаган. Азимовга қандай гуруҳ берилгани ва ким бергани ҳозирча номаълум.\n«Россия фуқаросиман, маълумотим ўрта махсусдан ҳам қуйи — фақат 7 синфни тамомлаганман. Оилалиман, 2014 йилда туғилган фарзандим бор. Расман ҳеч қаерда ишламайман», дея кўрсатма берган Азимов.\nТерговчилар ҳуқуқ тартибот органларида Аброр Азимовни портлашга алоқадор шахс сифатида қўлга олиш учун асос бўлганини қайд этишган. Тергов уни 1 ойу 16 кунга, 3 июнь кунига қадар ҳибсга олишни сўраган.\n3 апрель куни Санкт-Петербург метросида «Сенная площадь» ва «Технологический институт» бекатлари оралиғида портлаш рўй берди. «Площадь Восстания» бекатида ҳам портловчи қурилма топилди ва зарарсизлантирилди. Теракт оқибатида 15 киши ҳалок бўлиб, 49 киши жароҳатланди.\nТергов қўмитаси ушбу теракт келиб чиқишига кўра қирғизистонлик бўлган 22 ёшли Акбаржон Жалилов томонидан содир этилганини эълон қилди.\nТеракт ташкилотчилигида гумон қилиниб 17 апрель куни Москва шаҳри яқинида келиб чиқишига кўра марказий осиёлик бўлган Аброр Азимов қўлга олинди. ФХХ маълумотларига кўра, 1990 йилда туғилган Азимов худкуш террорчи Акбаржон Жалиловни тайёрлаш билан шуғулланган.\nЯнгиликлар » Дунё » «Мен буйруқ бажарганман» — Аброр Азимов теракт ташкилотчиси эканини инкор қилди\n07:10 Кўплаб фильмларда суякларини синдириб олган Жеки Чанга Оскар мукофоти берилдими?\n06:35 «Парламентга ҳурмат қани?»: Борис Жонсон парламент йиғилишига келмагани учун танқид қилинди\n06:00 Бангладешлик депутат имтиҳонлардан ўтиш учун ўзининг 8 қиёфадошидан фойдаланди\n19:27 Петербург метросидаги теракт учун жавобгарликни бошқа гуруҳ ўз бўйнига олди\n00:11 «Уюштирилган спектакль». Қирғизистонда Азимовнинг қўлга олиниши жараёнига муносабат билдирилди\n22:17 Акрам Азимов ҳибсга олинди\n22:30 Суд Аброр Азимовни ҳибсга олди\n22:05 Петербург теракти ташкилотчиси сифатида марказий осиёлик қўлга олинди\n12:36 Бангладешдаги террорчилик ҳаракати ташкилотчиси йирик сиёсатчининг ўғли эканлиги аниқланди\n«Парламентга ҳурмат қани?»: Борис Жонсон парламент йиғилишига келмагани учун танқид қилинди\nБангладешлик депутат имтиҳонлардан ўтиш учун ўзининг 8 қиёфадошидан фойдаланди


Йўлингизда 10 марта ЙПХ ходими учраса,...\n03.04.2020 15:31 0 2846\nАОКА ҳузуридаги штабда Ички ишлар вазирлиги ахборот хизмати раҳбари Шоҳруҳ Ғиёсов иштирокида брифинг ўтказилгани ҳақида хабар бергандик.\nУнинг қайд этишича, айрим фуқароларимизнинг ҳанузгача карантин қоидаларини жиддий қабул қилишмаяпти.\n➖ Ҳурматли фуқаролар, ҳозир ҳаммага ҳам осон эмас, ҳукумат қарорларидан ёки ходимларнинг хатти-ҳаракатларидан камчилик қидирманг. Барча амалга киритилган чекловлар Сизни ҳимоялаш учун белгиланган.\nБилиб қўйинг, кўчага транспортда чиқдингизми, йўлингизда 10 та йўл-патруль хизмати ходимлари учраса, 10 таси ҳам Сизни тўхтатади, 10 марта — нима учун кўчага чиққанингизни сўрайди. Велосипедда ёки пиёда юрсангиз ҳам, Сизни тўхтатади ва кўчада юришингиз сабабини сўрайди. Ҳозирги вақтда бошқача бўлиши мумкин эмас.\nАлоҳида равишда уйда ўтирган, чекловларни тўғри тушуниб уларга риоя этаётган фуқароларимизга раҳмат айтмоқчиман. Сиз уйда ўтириб, бизнинг ва тиббиёт ходимларининг ишини қанчалик енгиллаштираётганингизни ҳатто тассавур қилмаяпсиз.\nСизнинг интизомга риоя этишингиз — давлат олдидаги бурчингизни бажариш билан тенг. Бошқалар учун ўрнак бўлаётган, вазиятни тўғри баҳолаб, уйда ўтирган, турли ғийбатлардан, нолишлардан, тирноқ орасидан кир қидиришдан йироқ бўлган ота-оналаримизга, ака-ука ва опа-сингилларимизга катта раҳмат айтмоқчиман, – дейди Ички ишлар вазирлиги ахборот хизмати раҳбари.\nЙПХ қоидабузарлик карантин


00:00 / 09.02.2010 | eski savollar | 1511\nБисмиллаҳир Роҳманир Роҳим. Ассаламу а'лйкум. Ҳазрат,мана ҳозирги кунда ко'пчиликка малумки Овропада Исломга қизиқиш ортиб бормоқда. Ва шу билан бирга Исломни шу кунгача элкаларида ко'тарган юрт ва ҳалқлар эса Исломга зид бо'лган ишларни оммавий қилмоқдалар, ва бу о'та ачинарлидир. Овропа Исломга қизқаётганда мусулмонларни бу аҳволлари ундан ачинарли. Рассияда мусулмонлар кунига ко'паймоқда, Овропада ҳам бундан кам эмас иншааллоҳ, Г'арбда одамлар Исломга чанқоқ ва шунга яраша интилмоқдалар. Буни билганда қувонамиз, лекин Исломий Давлатлардаги Исломий ташкилот, муассаса ва идоралар негадир ҳаракатлари билинмаётгандай бо'лади. Ёки ҳаракат бо'лса ҳам биз билмайпмизми. Ҳазрат сиздан илтимос Исломий Давлатлардаги ташкилотлар ҳақида ва уларнинг ишлари, янгиликлари, омма учун ҳаракатлари ҳақида со'злаб берсангиз. Олдиндан ташаккур!Ким ҳоҳласа фикрини айтсин, янгиликлар бо'лса ёзсин токи йнгиликлардан ҳурсанд бо'лайлик.\nИслом мамлакатларидаги ташкилотлар ва шахслар динимиз йўлида жуда кўп ишларни қилмоқдалар. Ҳозир барча мусулмон ўлкаларда одамлар динимизни ўрганиш ва унга амал қилиш борасида яхши ишлар бўлмоқда. Ҳамма ерда яхши ўзгаришлар кўп. Ушбу бизнинг порталимизнинг сайтларига назар солсангиз ҳам бунинг гувоҳи бўласиз. Фақат сиз билан биз бундай яхшиликлар тез ва кўпроқ бўлишини қаттиқ истаганимиздан борлари оз кўринади, холос.\nфорех га боглик савол\nЕр устидаги қабрлар\nМенга озор берган одамни қарғаганларим\nИкки дунёйим куйиб кетдими?


Раъно Ярашева: "Тақдирим ҳавас қилса арзигулик тақдир "\n24 октябр 2021, Тошкент вақти: 21:41\nРаъно Ярашева¸ ўзбекларнинг яхши кунида маъраканинг тўри ўзиники эканини айтади.\nЎзбек Миллий театри актрисаси¸ Ўзбекистонда хизмат кўрсатган артист Раъно Ярашева ўзининг ҳам аëл¸ ҳам санъаткор сифатидаги ҳаëтидан мамнунлигини айтади.\nОзодлик: Бундан 20 йил олдин Раъно Ярашеванинг орзу-умидлари қанақа эди? Нималарни ўйлар эдингиз¸ қаерда эдингиз?\nРаъно Ярашева: 20 йил олдин Миллий театрда (Ўзбек Миллий академик драма театрини назарда тутмоқда – таҳр.) ишлаб турган эдим. Аслида 1961 йилда Самарқанд вилояти¸ Каттақўрғон туманида зиëли оилада туғилиб¸ вояга етиб¸ мактабда 10 синфни битириб¸ Островский номидаги театр ва рассомлик институтига кириб¸ ҳозирги кунда мустақиллигимиз шарофати билан Маннон Уйғур номидаги санъат олийгоҳига айланди¸ уни битиргач Миллий театрга ишга келганман. Биринчи иш фаолиятимни мана шу театрда бошладим ва ҳануз мана шу театрда ишлаяпман. Мустақиллик кириб келган пайтда биз театрда фаолият юритар эдик. У пайтда театримизда Европа классикаларига жуда катта аҳамият бериларди. Аслида мустақилликкача бўлган даврда жуда кўпчилик тенгдошларим Европа классикаларидаги асосий роллар Дездемона¸ Oфелияларни орзу қилишарди. Ўша пайтда менинг ташқи кўринишим ҳам¸ ички дунëйим ҳам жуда ўзбекона бўлгани учун¸ тарбиям ҳам ўзбекона бўлгани учун Абдулла Қодирийнинг “Меҳробдан чаëн” романидаги Раънони ўйнаш орзуси¸ хаëли билан яшардим.\nОзодлик: Исмингиз ҳам Раънода. Мана ўзбек театрининг иккита булоқбошиси бор. Биттаси Қўқон шаҳри¸ иккинчиси Каттақўрғон. Энг кекса театрлар мана шу ерларда ўзларининг қадамларини қўйишган. Сизнинг санъаткорликка ҳавас қилишингизга нима сабаб бўлди? Бунга Каттақўрғондаги санъатга ихлосманд муҳит сабабми ëки бошқа сабаблари борми?\nРаъно Ярашева: Мана сиз билар экансиз¸ Каттақўрғонда Мажидий номли драма театри бор. Ҳозир ҳам жуда яхши фаолият кўрсатаяпти. Менинг театр актрисаси бўлишимга асосий сабаб¸ 1975 йилдамикан телеэкран орқали “Қисмат” деган видеофилм кўрсатилган.\nОзодлик: Туркман ëзувчиси Хидир Деряевнинг “Қисмат” романи асосида суратга олинган видеофилм.\nРаъно Ярашева: Узукжамол ролини Ўзбекистонда хизамт кўрсатган артист Гулчеҳра Саъдуллаева ижро этиб чиққанлар. Мен учун у пайтда шунақа таъсирли бўлганки¸ мен у пайтда 6-7 синф ўқувчисиман. Ўшанда мактабда иншо ëзганимда “Худо хоҳласа мен, албатта, санъаткор бўламан¸ актриса бўламан. Ўзбек қизларининг юрагидаги муҳаббати ҳақида¸ ўзбек ҳаëти ҳақидаги спектаклларда роллар ўйнайман” деб орзу қилганман. Лекин барибир санъаткор бўлишимни¸ энди ўзбекчилик хоҳлашавермаган. Ҳамма қариндошларим қўллаб-қувватлашмаган. Акаларим норози бўлишган. Фақат дадам мени қўллаб-қувватлаб¸ оқ фотиҳа бериб “Майли¸ ҳаëтда энди ўзингни синаб кўргин. Бу дунëда армон билан яшаш ëмон. Ўқишга кира олсанг¸ бахтинг розиман. Агар кира олмасанг¸ қайтиб бу ҳақда оғиз очмайсан” деб Тошкентга юборганлар. Келиб олийгоҳга кириб¸ секин фаолиятимизни бошлаганмиз.\nОзодлик: Имтиҳонда қандай монологни айтгансиз?\nРаъно Ярашева: Мен бошқаларга ўхшамаганроқ имтиҳон топширганман. “Қонли сароб” деган асар бўларди. Ўша асарда Ақиқа монологи бўларди. Мана шу Ақиқанинг монологини айтганман. Бу воқеага ҳам қарийб 30 йил бўлаяпти.\nОзодлик: Сиз Турғун Азизовнинг қўлида ўқидингизми?\nРаъно Ярашева: Йўқ¸ мен Рустам Усмоновнинг қўлида таҳсил олдим. Зуҳра Ашурова¸ Фатхулла Маъсудов¸ Ортиқ Султонов¸ Зокир Очилдиев каби элга таниқли бўлган актëрлар таҳсил олган. Буларнинг қаторида мен ҳам борман. Лекин актëр бўлиб қаддимни тиклашимда Турғун аканинг ҳиссаси жуда катта. Театримизда “Меҳробдан чаëн” асари қўйилганда мен кичикроқ бир эпизод ролда эдим. У ерда Анварга ғойибона ошиқ бўлиб қоладиган Нозик деган рол бор. Ўша ролни ишониб менга топширганлар. Ўзбекистонда хизмат кўрсатган артист Сайëра Юнусовага дублëр бўлганман. Энг биринчи ролим Чўлпоннинг “Ëрқиной” драмасидаги Ëрқиной роли бўлди. Бу асарнинг ўша пайтда қўйилиши жуда катта шов-шувга сабаб бўлди. Мустақилликда театрда биринчи шу асарни қўйганмиз. Озод Шарофиддинов¸ шунга ўхшаган олимлар¸ театршунослар ўша пайтда бу ҳақда жуда чиройли ëзишди¸ айтишди. Менга мана шу масъулиятли Ëрқиной ролини ишониб топширишди. Мен имкон қадар бу ролни ижро этдим. Шундан кейин менинг ижодий карьерам бошланди.\nОзодлик: Сизни Раъно Ярашева қилган рол қайси рол? Қандай қилиб танишди сизни?\nРаъно Ярашева: Мен театримизда тарихий роллардан Бибихонимни¸ Нодирабегимни ўйнадим. Замонавий ролларни санаса қатор-қатор¸ юзлаб роллар ижро этдим. Энди танилиш ҳаммада ҳар хил бўлади. Менда¸ бу ҳам барибир мустақиллигимиз билан боғлиқ¸ мустақиллик бўлгандан кейин кўп қисмли сериалларга йўл очилдию “Кўнгил кўчалари” деган видеофилм намойиш этилди. Ўшанда олий маълумотли Шарифа деган рол берилди менга. Мана шу орқали халқ мени таниди. Кўчаларда юрсам ҳам¸ тадбирларга борсам ҳам¸ бозор-ўчарда бўлсам ҳам “Вой¸ олий маълумотли келин келди” деб қабул қилишарди. Ўшандан кейин Раъно Ярашева бўлиб танилишга муяссар бўлдим.\nОзодлик: Мана юқорида сиз ўзингиз ҳам айтдингиз¸ доктор бўлса¸ ўқитувчи бўлса¸ бироз ҳурмат қилади¸ лекин артист бўлса¸ “Артист бўлмагани маъқулмикан” деган андиша бор. Шунақа муаммолар биолан дуч келдингизми?\nРаъно Ярашева: Йўқ. Санъаткор бўлгунимга қадар мендан норози бўлган қариндошларим айни кунда менинг кунимга¸ менинг соатимга қараб йиғин ўтказади¸ менинг вақтимга қараб тўй-томоша қилади. Улар мен билан фахрланади. Мен бундан жуда хурсандман. Санъаткор бўлиб ҳали биров мени ҳеч бир хафа қилгани йўқ. биров менга номаъқул сўз айтгани йўқ ëки бошқача ҳатти-ҳаракат бўлгани йўқ. Шунинг учун ҳам мен ўзимнинг қизимнинг санъаткор бўлишига қаршилик қилмадим. Айни кунда қизим Мадина Мумтоз Ўзбекистон давлат консерваториясида мақом ва миллий эстрада йўналиши бўйича таҳсил олмоқда. Ҳозир менга телефон қилганингизда овоз эшитилган бўлса¸ ўша қизимнинг овози кетди.\nОзодлик: Энди қачон турмушга чиққанингиз¸ қачон фарзандли бўлганингиз ҳақида айтиб беринг. Ўртада шу жойни қолдириб бирданига бу ëққа ўтиб кетиб қолдик.\nРаъно Ярашева: Мактабни битирганимдан кейин эл қатори мени турмушга беришди. Иккита фарзандли бўлдим. Ҳамма томонлама ҳамма нарса – ейиш¸ ичиш¸ кийиш жойида бўлса ҳам “мен санъатда эмасман” деб кўнглим тўлмас эди. Бу орада тўрт ëшли қизим дунëдан ўтиб қолди. Кейин яшай олмадим¸ “чиқиб кетаман” дедим. Ўшанда дадам “Майли¸ боргин” дедилар. Шу ўғлим билан театралный институтга келганман. Келганимдан кейин ҳаëтимда жуда ҳам бир олийжаноб¸ жуда ҳам бир маданиятли¸ жуда бир бағрикенг¸ яхши инсон учради. Улар билан турмуш қилдик. Баҳриддин Мусаев деган ички ишлар ходими эди. 18 январ куни тўсатдан дунëдан ўтиб қолдилар. Инфарктлари бор эди. Улардан битта мана шу Мадина Мумтоз деган қизим бор. 19 ëш бўлди. Ўғлим 26 ëш. У ҳам ички ишлар Ëнғиндан сақлаш олий мактабини битирган. Катта лейтенант. Метрополитенда ëнғиндан сақлаш инспектори бўлиб ишлайди. Уйлантирганман. Битта неварам бор. Ҳаëтда қийинчиликлар бўлди. Йўқотишлар¸ топишлар дегандай. Оқ-қора чизиқлар давом этаяпти. Лекин ҳаëтимдан ҳам¸ санъатимдан ҳам нолимайман.\nОзодлик: Ойнинг ўн беши ëруғ¸ ўн беши қоронғу дейишадику. Шу маънода мана шу дардларингиз шеърга кўчди шекилли. Шеър ëзадиган актрисани биз билмаймиз. Аммо сиз шеър ëзар экансиз.\nРаъно Ярашева: Ҳа¸ шеър ëзаман. Чунки юрагимдаги ҳамма нарсани ҳаммага айтгим келмайди. Шеър ëзиб юрагимдагини бўшатаман.\nОзодлик: Дардли-дардли шеърларингиздан ўқиб беринг унда.\nРаъно Ярашева: Ҳозир тўрт ëшида дунëдан ўтган қизим ....\nОзодлик: Худо раҳмат қилсин исми нима эди бу қизингизнинг?\nРаъно Ярашева: Дилфуза. (Раъно Ярашева оламдан бевақт кўз юмган қизига бағишлаб ëзган шеърини ҳазин бир оҳангда ўқиб берди)\nКулча юзли ширин қизим¸\nҚушча каби учиб кетдинг¸\nЭнди йўқсан¸ хаëл кетар¸\nҚўлим бормас ҳеч ишга¸\nКўзларингдан қочмоқ истаб¸\nУйга кирсам ул сўрайди¸\nҚани Дилфуз қоракўз¸\nËшга тўла кўзларимни¸\nЮмиб аксинг кўраман.\nТомоғимда тошдек қотган¸\nҒамдан чиқмас бирор сўз¸\nГоҳ хаëлга толиб узоқ¸\nСенла суҳбат қураман.\nКечир мени қора кўзим¸\nНима қилай дардгинангга¸\nДаво топмадим болам.\nТўрт ëшингда учиб кетдинг¸\nНетай етиб бормадику¸\nИзтиробим¸ оҳ нолам.\nМана бу йил тенгдошларинг¸\nМактаб томон йўл олди¸\nБири Шаҳло¸ Нодира бор¸\nЯна бири Дилдора.\nКўзларимни ëш олди¸\nТақдир экан¸ чидамоқдан¸\nЎзга бирор йўқ чора.\nФақат кечир ширинтойим¸\nËш онангнинг гуноҳин¸\nНима қилсам қолар эдинг¸\nКетмас эдинг мангуга.\nФақат танда боримни¸\nДоғда қолдим бера олмай¸\nЖисминг аро жонимни.\nБугун қабринг узра ўсмиш¸\nМайсалар¸ гуллар билан¸\nЮраккинам ичра қўйдинг¸\nМангу ўчмас доғингни.\nЎтар умрим¸ аксинг кўриб¸\nТарк этмасин майса ўтлар¸\nҚушчалар ҳам боғингни.\nËш онангни кечиргил¸\n(Юрагининг парчаси бўлмиш қизига бўлган соғинч шеър сўнггида Раъно хоним Ярашеванинг кўзларидан ëш тирқиратди)\nОзодлик: Раънохон¸ энди ҳаëт шунақа эканда. Гоҳида баланд¸ гоҳида паст.\nРаъно Ярашева: (озгина сукут сақлаб ҳазин бир ҳолда) Шунақа.\nОзодлик: Мана сиз киноларда ҳам рол ижро этасиз. Балки сизнинг ичингиздаги дардларингизга муносиб кинолар олинмаëтгандир. Бу борада қандай фикрларингиз бор?\nРаъно Ярашева: Санъат деганда жуда кўпчилик айтадики¸ ўйга толдирадиган¸ мулоҳаза қилдирадиган¸ одамни бошқа дунëларга олиб кетиб хаëлга ботирадиган филмлар¸ спектакллар талаб қилишадида. Шунақа спектакллар қўйсангиз¸ жуда ҳам кам томошабин келади.Нимага? Ҳаëтда ҳар бир инсоннинг ўзининг яхши-ëмон кунлари¸ ғамлари¸ ташвишлари¸ йўқотишлари етарли. Санъат билан инсонларнинг кўнгилларини озгина чароғон қилиш¸ уларнинг юрагига малҳам бўиш¸ томоша давомида уларни ташвишларидан узоқлаштириш асосий вазифамиз деб биламан мен. Шундай бўлса ҳам маъюс¸ маҳзун¸ ўйга толдирадиган ролларим жуда кўп. Кўнгилочар¸ кўнгилда ғубор қолдирмайдиган¸ кўзни қувнатадиган чиройли жойлар¸ чиройли табиатлар¸ ҳаëтлар¸ муҳаббатлар¸ орзу-умидлар рўëбга чиққани тасвирланган филмлар¸ спектакллар ëқади. Бошқаларга ҳам кўпроқ шуни раво кўраман.\nОзодлик: Масалан Болливуд ишлаган филмларда инсоннинг тақдири ўта гўзал бир тарзда талқин қилинади. Россиядаги Тарковский киноларидан кўра ҳинд киноларидаги манзаравийлик¸ ранг-баранглик бизнинг халқимизга яқин шекилли.\nРаъно Ярашева: Шунинг учун ҳам охирги пайтларда олинаëтган филмлар кўпроқ ўшанга қараб кетаяпти. Мен бир нарсага амин бўлаяпман. Ўзим Ўзбекистонда тураман. Ўзбекистон катта мамлакат. Санъаткорман¸ ҳамма вилоятларда бўлганман. Лекин киноларимизни шунақа гўзал табиатларда олишаяптики¸ Жиззахнинг Бахмал тоғларини айтасизми¸ Зоминни айтасизми¸ Тошкентнинг Оқтошларини айтасизми¸ Кумушкентнинг сўқоқлари¸ Фарғонанинг энг гўзал табиатлари¸ буларнинг шунақа гўзал жойлари борки¸ киноларда кўриб завқ оламан мен. Мен фахрланаманки¸ биз туғилган юрт¸ биз туғилган тупроқнинг қанча гўзал жойлари бор. Ҳамма ҳавас қиладиган ажойиб манзиллар бор экан деб қувонаман мен. Ҳар бир инсон учун ўзининг туғилган ери жаннат бўлиб туюлиши мумкин. Лекин бизнинг Ўзбекистонимиз ҳақиқатан жаннат. Сиз биласиз кузда Ўзбекистонда кетмонингизнинг дастаси ерда суқилиб қолиб кетса¸ баҳорда кўкариб чиқади. Шунақа унумдор еримиз бор. Ер ости¸ ер усти гиëҳларимизнинг ҳаммаси¸ ўсимлик¸ сабзавотларимизнинг ҳаммаси шифобахш. Россия дейсизми¸ бошқа мамлакатлар дейсизми бизнинг дарахтда ўсган меваларимиз¸ еримиздан чиққан сабзавот маҳсулотларимиз тарқаб кетади. Шуни хоҳлашади. Чунки қуëш етарли¸ меҳр билан¸ муҳаббат билан¸ деҳқонларимизнин қадоқ қўллари билан парвариш қилинади. Шунинг учун ҳам ўйлайманки¸ бизнинг табиатни кўпроқ жаннатга қиëслашса керак.\nОзодлик: Энди ҳамма берадиган анъанавий саволни сизга ҳам берсак. Ўзингиз босиб ўтган йўлни болаларингизга ҳам раво кўрармидингиз?\nРаъно Ярашева: Менинг тақдирим ҳавас қилса арзигулик тақдир. Чунки ҳаëтда ҳеч камлик кўрмадим¸ ҳеч қийинчилик кўрмадим. Олдимга қўйган орзуларимга¸ муродларимга¸ ниятларимга ҳаммасига етдим. Миллий ўзбек тилимда шеър ëздим¸ китоблар чоп эттирдим. Шеърларим қўшиқ бўлиб ўзбек тилида жаранг сочди. Ўзбек тилида саҳнада роллар ўйнадим. Миллатим билан фахрланаман. Ўзбекистон тупроғида манзил макон қурдим.\nКелиб кўрсангиз¸ чиройли¸ ҳавас қиладиган ҳовли жойларим бор. 15-20 та хонали ҳовлим бор. Ўғлимда машина¸ қизимда машина. Мана қизим 18 ëшга тўлди машина олиб бердим. Ўзимда машина. Масаланда энди. Мен ҳаëтнинг ҳар бир неъматидан баҳраманд бўлдим. Ҳаëтимда мени ҳали бир инсон хафа қилиб¸ кўнглимни оғритиб¸ ўкситиб¸ менинг соҳам бўйича ëки ҳаëтдаги ҳар бир вазиятларда биров менинг дилимни оғритадиган гап гапиргани йўқ. Минглаб¸ миллионлаб мухлисларим бор. Ўзбекистон мамлакатининг қайси эшигидан кириб борсам¸ худди ўзининг қариндошидай кутиб олади¸ уйининг тўрига ўтказади. Ўзи емаганини менга едириб¸ ўзига раво кўрмаганини менга раво кўриб кутадиган халқимиз бор. Бағри очиқ¸ феъли кенг ажойиб халқимиз бор. Мен бундан фахрланаман.\nҲаëтда ҳеч бир нолийдиган¸ ўксинадиган жойим йўқ. Мени вояга етказган¸ менда яхши фазилат бўлса¸ шу фазилатни менда жамлаган¸ ҳақни¸ Оллоҳни танитган¸ ота-онага меҳр-муҳаббат уйғотган инсон менинг бувим. Оллоҳ раҳмат қилсин. Менинг шу кунларимни кўрмадилар. Бу армоним. Қизчам дунëдан ўтиб кетди. У катта бўлганда ҳозир кўзимни қувнатарди. Бу менинг армоним. Лекин бу табиат қонуни. Ҳар бир кунни одамзод кўради. Кўриши керак. Кимнингдир отаси йўқ¸ кимнингдир онаси йўқ¸ кимнингдир қариндош-уруғи йўқ. Менинг Худога шукур Сайфулла ҳожи отам борлар. 84 ëшдалар. Онам борлар. Саодат ҳожи онам. Онам 76 ëшда. Ака-укаларим бор. Бағрим бутун. Ҳаëтда кўришим керак бўлган қийинчиликлар¸ камчиликларни кўрдим. Ҳаммаси учун розиман. Бу дунëда топганларим йўқотганларимдан кўпроқ ва устунроқ. Ер юзининг ҳамма нуқтасида бизни тинглаб турганларга соғлик-саломатлик тилайман. Дунëмиз тинч бўлсин. Ер юзи тинч бўлсин. Ҳамма ўйнаб кулсин¸ ҳамма муродига етсин. Ҳамманинг хонадони¸ кўнгли обод бўлсин.


Қандай китоб ўқияпсиз? – Yoshlar ovozi\nҚандай китоб ўқияпсиз?\nКечки пайт китоб ўқиб ўтирувдим, телефон жиринглаб қолди. Бу “матаҳ”нинг бемаҳал жиринглаши ҳеч кимга ёқмайди, чунки эл уйқуга ётар пайтдаги қўнғироқлар кўпинча кутилмаган муаммо ёхуд ташвишга рўбарў қилади кишини. Пайпаслаб телефонингизни топиб, у ёқдаги кишининг овозини эшитгунингизча хаёлингиз минг эшикка кириб чиқади.\nШоир Музроб Соҳиб, яъни тепақўрғонлик эски қадрдоним Музроб ака. Ҳол-аҳвол сўрашиб бўлганимиздан кейин:\n– Қанақа китоб ўқияпсиз? – деди.\n– И-е, қаёқдан билдингиз китоб ўқиётганимни, – ажабландим мен.\n– Ҳа энди, одам бунақа пайтда нима қилади, китоб ўқийди-да!\nКимдир менга бундай бу савол берганини эслолмайман. Яхшиям ўқиётганим, йўқса, изза бўлиб қолар эканман.\n– Жавдот Илёсовнинг “Согдиана” (китоб рус тилида эди) романини бошладим.\n– Ўҳў, роса вақтида тилпон қибман-ку! Зўр роман. У қоғозга туширилаётганда муаллиф билан ҳамхона бўлганим ҳақида мақтанишга бошқа имконият бўмайди, илгариям бўлганмас.\n– Ҳа. Ўша пайтда Тошкентда Жавдот ака билан бир хонадонда ижарада турардик.\nШу билан суҳбатимиз телефонларимизнинг охирги центигача чўзилиб кетганини у ўчиб қолгандан кейингина билдик. Лекин пулимизга ачинмадик. Мен Жавдот Илёсов ҳақида анча нарса билиб олганимга (ўйлаб қарасам, бу ёзувчи ҳақида айтарли билмас эканман), Музроб ака эса, назаримда, ширин хотиралар бисотини бир “шамоллатиб олиш” ёки ўзи айтганидек, “мақтаниш” имкониятига эга бўлганидан хурсанд эдик. Кейин ҳам Музроб ака билан бу мавзуда кўп суҳбатлашдик.\n“Қандай китоб ўқияпсиз?”\nЯхшилаб ўйлаб кўрайлик-чи, бизга бу саволни ким, қачон берган ва биз ҳам бировдан буни ҳеч сўраганмизми? Эслолмадингиз-а?!\nЧунки, бугунги кунда телефонда гаплашаётган хотин-қизларнинг суҳбат мавзуси қайнона-келин ёки қудалар ҳақида ғийбат ёхуд тўй сарполари ҳақида бўлади: “Келиним пайшанба куни уйидан жомдан каттароқ хитой тоғорасида ош кўтариб келса, денг. Ҳе, шунақа кичкина тоғора чиқармай хитой ўлсин, деб башарасига отиб юбордим ошини!..”\nЭркакларда эса пул ташвиши: “Қоғоз” қанақа бўлаяпти, “майдалаш” керак эди…”, “Шипирри сотмай тур, симен зовути тўхтабди, эртага шипирриям нархи кўтарилиб кетади, ўшанда харидорри қантари-иб туриб икки баробарига урамиз…”. Ёшларни-ку қўяверинг, телефонда ўзларининг тили билан айтганда, “роса оқишади”.\nБилмадим, агар аҳоли ўртасида шундай ижтимоий сўров ўтказилса, “респондент”лардан неча фоизи унга аниқ ва қониқарли жавоб берар экан? Оддий кишилар у ёқда турсин, иши, ўқиши тақозоси билан китоб варақламаса бўлмайдиган зиёлилар ҳам илгаригидек мутолаа қилмай қўйгандек, назаримда. Бундай хулосага биргина юзаки таҳлил орқали келиш мумкин: 1984 йилда Жек Лондоннинг 555 саҳифали ҳикоялар тўпламини Тошкентдаги “Ўқитувчи” нашриёти рус тилида 350 минг нусхада чоп этди. Эътибор беринг: 555 САҲИФА! Китобнинг оғирлиги нақд ярим кило келади.\nЎшанда ТошДУ талабаси эдим ва ижара уйда турардим. Қўшни ҳовлида эса кечки бўлимда ўқиб, кундузи Навоий кўчасидаги ўша китоб чоп этиладиган полиграфия комбинатида ишлайдиган қизлар яшар эди. Уларнинг олдига кунда-кунора икки-уч киши келиб, Жек Лондоннинг давлат нархи 2 сўм 50 тийин турадиган ўша китобидан ўн баробар қимматига – 25 сўмга бўлса ҳам топиб беришни илтимос қилганига ўзим гувоҳ бўлганман. Ўша пайтда адашмасам, Ўзбекистон аҳолиси 16-18 миллион атрофида эди. Қаранг, шунча нусхада чиқарилган китобни дўконлардан топиб бўлмас эди. Бугун-чи? Бугун энг зўрман деган ёзувчининг энг зўр асари ҳам 5000, нари борса 10000 нусхадан ортиқ чоп этилмаяпти ва улар ҳам дўконларда йиллаб чанг босиб ётибди. Ёзувчиликни касбга, бизнесга айлантириб олган “қаламкаш“ларнинг бадииятга мутлақо алоқаси йўқ бозорбоп китоблари бундан мустасно, албатта.\nБу нимадан далолат беради? Бу нафақат ёшлар, балки биз катталар ҳам китобдан йироқлашиб бораётганимиз далили эмасми? Эҳтимол, биз шунчалик ақлли бўлиб кетганимиздан китоб ўқишга эҳтиёж қолмагандир ё аксинча, ақлан заифлашиб, ўқишни ҳам унутиб қўйдикми? Ваҳоланки, яхши китоблар юз минглаб нусхада чоп этилиб ҳам эҳтиёжни қондириб бўлмаган ўша даврда луғатимизда “маънавият” деган сўз йўқ эди. Ҳа, маъно, маъноли, бамаъни, бемаъни, маънисиз каби сўзлар бор, аммо айнан “маънавият”нинг ўзи йўқ эди. Бироқ китобхонлик даражаси анча баланд эди.\nЎқувчилик йилларимизда 8 март байрамида синфдош қизларга ёппасига китоб совға қилар ва улар ҳам ўғил болаларни ҳарбийлар байрамида шундай туҳфа билан табриклар эди. Ота-онам оддий ишчи бўлишса-да, бир қатор газеталар қатори “Шарқ юлдузи”, “Ёшлик” каби журналларга албатта обуна бўлишар ва оиламизда улар талашиб ўқиларди.\nБугун-чи? Ҳар икки жумламизнинг бирида маънавият, маърифат сўзлари, амалда эса… Бугун ёшлар орасида момиқ ўйинчоқ айиқ, катталар орасида эса “6+1”, яъни шундай белги қўйилган, ичида олтита пиёла билан битта чойнак бўлган қутини зарқоғозга ўраб совға қилиш урфга кирди. Китобдан яхши-да, китобга чой қуйиб ичиб бўлмаса…\nБир дўстим: “Барахловка” бозорига чиққандим, роса сиз борадиган жой экан, эски китоблар арзон-арзон сотиларкан, манам тандир-печкага тутандириқ учун уч-тўртта олиб келдим”, деб қолди. Изоҳга ҳожат йўқ!..\nБугун фарзандларимиздан “Инстаграм“ни сўрайлик, “Телеграм“ни сўрайлик, “Фейсбук“ни сўрайлик, лекин асло “Алпомиш”, “Фарҳод ва Ширин”, “Ўткан кунлар”, “Юлдузли тунлар”, “Улуғ салтанат”, “Отамдан қолган далалар” асарлари ҳақида сўрай кўрмайлик. Жаҳон адабиётидан эса асло сўз очмаганимиз маъқул. Чунки, ўғлимиз ёки қизимиз “Дада, шу китобларни ўзингиз ҳам ўқиганмисиз?” деб сўраб қолса, хижолатда қоладиган кўринамиз.\nБиз маънавият ҳақида жар солиб юрган давримизда мактаб кутубхоналари, қишлоқ кутубхоналари йўқ бўлиб кетди. Қолганлари ахборот-кутубхона маркази, ахборот-ресурс маркази, деб қайта номланиб моҳиятан нуфузи тушириб юборилди. Натижада бу марказларга “китобхонлар” китоб ўқиш учун эмас, у ерда интернетга уланган компьютерлар борлиги учун, улар ёрдамида тайёр мавзуларни кўчириб реферат, диплом ишини “ёзиш” учун борадиган бўлиб қолди.\nКирилл алифбосида бўлгани ва, энг ачинарлиси, ғоявий, сиёсий мазмунидан қатъи назар, титул варағида эски тузум тамғалари бўлгани, аннотациялари ўша давр руҳини акс эттирувчи сўзлар билан бошлангани учунгина миллионлаб нусха китоблар, билмадим, ёппасига олиб чиқиб ташланди. Ваҳоланки, “Бургага аччиқ қилиб кўрпани куйдирмай“, ўша бизга ёқмаган тамғалар устига бир парча қоғоз ёпиштириб қўйиб, жуда бўлмаса титул варағини йиртиб ташлаб китоблардан фойдаланиш мумкин эмасмиди?\nХуллас, ўзимиз сезмаган ҳолда маънавий инқироз жари ёқасига шу қадар яқин келиб қолибмизки, оқибатда Президентимиз Шавкат Мирзиёев “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида” фармойиш чиқаришни мақсадга мувофиқ топиб, кўзимизни очиб қўйди. Миллат фожиасининг олдини олишга қаратилган бу фармойиш чиқмаганда, билмадим, қуруқ маънавият сўзини байроқ қилиб қаёққа қараб кетаётган эдик?..\nБиз бугун китоб сотиб олиш ва китоб ўқишдан бошқа ҳамма нарсага вақт ҳам, маблағ ҳам, тоқат ҳам топаяпмиз. Юқоридаги саволга кўпчиликдан “Э-э, китоб ўқишга вақт қайда!” деган жавоб олишингиз тайин. “Вақт йўқ”лиги бир баҳона эканига жуда кўплаб мисоллар келтиришимиз мумкин.\nЮк машинаси ҳайдайдиган бир дўстим бор. Қурилиш материаллари бозорига чиқади. Кўпинча Андижон томонларга қатнайди. Кунларнинг бирида у билан бирга бозорга тушдим. Ҳатто унга шерик бўлиб Андижонни айланиб келмоқчи бўлдим. Эрталаб соат саккизларда “петак”да эдик. Узоғи билан бир соатда бирор “клиент” чиқади-ю, жўнаймиз деб ўйлабман. Қаёқда! Ўша куни соат нақд тўртларгача кутдик. Биров машина сўрамади. Ўтган саккиз-ўн соат мобайнида ҳайдовчилар машина соясида тўп-тўп бўлишганча “пирра” ташлашди. Карта ўйнамаганлари ё телефон ўйнаб ўтирди, ё ухлади. Ана сизга, ВАҚТ ЙЎҚ, деганлари.\nЁхуд бошқа бир мисол. Юртимизда ҳар қадамда катта-кичик тижорат дўконлари, сартарошхоналар ва бошқа хизмат кўрсатиш шохобчалари ишлаб турибди. Қани айтингчи, шулардан қайси бирига кирганингизда харидор ё мижоздан холи пайтда сотувчи ёки устанинг китоб ўқиб ўтирганини кўргансиз?\nБуларни ўқиб “Вой-бўй, жуда ваҳима қилиб юборибсиз-ку”, дейишингиз мумкин. Ҳа, китоб ўқисак ҳам, ўқимасак ҳам умримиз ўтаверади. Лекин бир нарсани унутмаслик керак: ҳозир биз қачонлардир ўқиган, ёзган-чизган, олган билимларини ҳаётга татбиқ қилиб келаётган инсонлар шарофати билан шундай кунларга етиб келдик. Ва биз ҳали- ҳануз жаҳон илм-фанига тамал тоши қўйган буюк алломалар авлоди эканимиздан фахрланиш билан ҳаволаниб юрибмиз. Уларга муносиб, яна минг йиллардан кейин авлодларимиз биз билан ҳам фахрланадиган бўлиши учун, аввало, оддий мутолаа маданиятига эга бўлмасак, бугунги саъй-ҳаракатларимиз самарасиз, минбарларда айтаётган гапларимиз қуруқ бўлиб қолмасмикан? Зеро, пайғамбаримизга ҳам илк ваҳий “Иқро”, яъни “Ўқи” деган хитоб тарзида нозил бўлгани ва у уч бор такрорлангани биз учун дастуриламал бўлмоғи лозим.\nҚуруқ мулозаматларга бўктирилган ҳол-аҳвол сўрашнинг охирида, ўрни бўлса албатта, бир-биримиздан сўраб турсак ёмон бўлмасди:\n← «Fidokor yoshlar» patrullik guruhi 140 nafar o’quvchini ta’lim muassasasiga qaytardi\n«Do’stingni safga qaytar»: Loyihada sardorlar va yetakchilar Kengashi aʼzolari qay darajada faol? →\nPullar haqida qiziqarli 7 fakt (49 733)


Россияга фақат эпидемиологик вазият барқарор мамлакатлардан келадиган талабалар киришлари мумкинлиги маълум қилинган. Мамлакат ичида эпидемиологик вазият барқарорлашганига қарамай, Россиядаги хорижлик талабалар сони бўйича етакчилардан бири бўлган Ўзбекистонга рухсат йўқ.\nРоссия ҳукумати хорижлик талабаларнинг кундузги шаклда ўқиш учун мамлакатга киришига рухсат берувчи фармойишни тасдиқлаган эди.\n2019 йилда Россия таълим ва фан вазирлиги хорижий талабалар бўйича етакчи давлатларни эълон қилган эди. Энг кўп талаба Қозоғистондан (65,6 минг талаба), иккинчи ўринда — Туркманистон (27,4 минг), учинчи ўринда — Ўзбекистон (25,7 минг). Россияда 250 мингдан зиёд хорижий талаба таҳсил олади.\n#Россия таълим ва фан вазирлиги


19 сентябр куни Ўзбекистонда кутилаётган об-ҳаво маълумоти 24-10-2021, 12:15 | Zamin.uz\nТошкент шаҳрида ҳаво бироз булутли бўлади, ёғингарчилик кутилмайди. Шарқий шамол йўналишини ўзгартириб, ғарбдан 5-10 м/с тезликда эсади, баъзи жойларда 12-17 м/с гача кучайиши мумкин. Ҳарорат кечаси 17-19 даража илиқ, кундузи 33-35 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 29-34 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 14-19 даража илиқ, кундузи 30-35 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 14-19 даража илиқ, кундузи 32-37 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 11-16 даража илиқ, кундузи 25-30 даража иссиқ бўлади. “Замин” янгиликларини “Telegram”да кузатиб боринг\nЯнгиликлар » Жамият » 19 сентябр куни Ўзбекистонда кутилаётган об-ҳаво маълумоти


Гонконгда қария фалаж турмуш ўртоғини ёқиб юборди\n15:46 / 13.08.2015\nГонконгда истиқомат қилувчи 60 ёшли кекса эркак ўзининг фалажланган турмуш ўртоғини ёқиб юбормоқчи бўлди. Бу ҳақда The South China Morning Post нашри хабар берди.\nИсм-шарифи ошкор қилинмаётган эркак бир неча йил аввал бошидан ўтказган инфаркт туфайли фалажланиб қолган 53 ёшли турмуш ўртоғининг ҳаётига нуқта қўймоқчи бўлган. У аёлининг устига осон ёнадиган бўёқ эритувчини қуйиб, ёқиб юборган. Бироқ бир неча дақиқадан сўнг ўйлаб кўриб, оловни ўчириб, полицияга қўнғироқ қилган ва ўз айбига иқрор бўлган.\nҚуйиш жароҳатини олган аёл тезда шифохонага ётқизилган, унинг ҳолати меъёрида деб баҳоланган. Полициянинг аниқлашича, унинг эри сўнгги йилларда турмуш ўртоғини яхши парвариш қилган, ҳаттоки унинг учун ресторандаги ишини ҳам ташлаган. Айни пайтда қарияларнинг бир неча йил муқаддам ота-она уйини тарк этган фарзандлари қидирилмоқда. Эрга эса қасддан одам ўлдириш айби қўйилган.


Ушбу ҳолатда Б ташкилотда қандай солиқ оқибатлари вужудга келади?\nАгар Б корхона ускунани балансдан чиқиб кетиши натижасида даромад кўрса, у бошқа даромадлар таркибида асосий фаолият учун белгиланган ставкада ЯСТга тортилади (СКнинг 132 ва 355-моддалари).\nАсосий воситанинг балансдан чиқиши натиасида кшрилган молиявий натижа 5-сон БҲМС ва АВ 29.08.2004й. 1401-сон Низомига мувофиқ аниқланади.\nУшбу ҳолатда А ташкилотда қандай солиқ оқибатлари вужудга келади?\nБ ташкилот асосий воситани қайтариш вақтида муқаддам ҳисобланган валюта курсидан кўрилган зарарларни қандай бухгалтерия ҳисобида акс эттириши лозим?


Смартфонлар ёрдамида мия чайқалишини ташхис қилиш йўлга қўйилди\n08:27 / 09.09.2017\nИнсон ўзини ёмон ҳис қиладиган ёки ҳаттоки ҳушини йўқотадиган оғир мия чайқалишларини аниқлаш осондир, бироқ сезиларсиз қолувчи кичикроқ мия чайқалишлари инсон организмига жиддий зарар етказиши мумкин. Смартфонлар учун яратилган янги дастур бу соҳада шифохонадан ташқарида мия чайқалишини аниқлашнинг энг яхши усулига айланди. Кўз қорачиғини сканерлайдиган мобил қурилма камерасини қўллаш эвазига энг кичик мия чайқалиши аломатларини ҳам аниқлаш имконияти пайдо бўлди.\nВашингтон университети таддқиқотчилари яратган бу дастур PupilScreen деб аталади ва қорачиғнинг ёруғликка реакциясини (қорачиғ рефлекси) кузатиш ёрдамида ишлайди. Бу усул бош мия жароҳатларини аниқлаш учун анчадан бери қўллаб келинади.\nКорачиғ рефлекси жиддий жароҳатларни баҳолаш учун қўлланган бир пайтда, яқинда ўтказилган тадқиқотлар бу усул енгил мия чайқалишларини ҳам аниқлашга имкон беришини кўрсатди. Шу сабабли олимлар қуролланмаган кўз билан аниқлаб бўлмайдиган нуқсонларга қорачиғ рефлексини таҳлил қилишда смартфон камерасини қўллайдиган дастурни яратишди.\nСмартфондаги чақноқ қорачиғни қўзғатиш учун хизмат қилади. Дастур алгоритмлари эса ёруғлик сигнали берилишига қорачиғ ўз шаклини қандай ўзгартирганини аниқлайди. Тадқиқотчилар янги дастурни ҳам соғ, ҳам жароҳат олган 48 кишида синовдан ўтказишди. Улар дастурни қўллаб, бош мия жароҳатларини 100 фоизлик аниқлик билан ташхислашга эришдилар.\nЯқин ойларда олимлар кенгроқ клиник синовлар ўтказиш ва ҳозирча қўлланиши вақтида хонанинг ёруғ бўлишини талаб қиладиган технологияни яхшилаш устида ишлашни режалаштиришган.


2 Июнь 14:33\nNUR-SULTAN. Kazinform – Жорий йилда Қозоғистон 100 та янги йўловчилар вагони сотиб олади. Бу ҳақда Қозоғистон Индустрия ва инфратузилмаларни ривожлантириш вазири Бейбит Атамқулов маълум қилди, дея хабар беради Kazinform мухбири.\n«Йўловчилар вагонлари паркини модернизация қилиш бўйича давлат томонидан ёрдам чоралари кўрилди. Ўтган йили биз 109 та вагон сотиб олгандик, бу йил эса 100 та янги вагон сотиб олишни режалаштирмоқдамиз», - деди вазир.\nБундан ташқари, Б.Атамқулов имконияти чекланган йўловчилар учун яратилаётган қулайликлар тўғрисида маълумот бериб ўтди.\n«Айни пайтда 44 та йўналишда 98 та махсус купе вагонлар мавжуд ва уларда вагон ичида мустақил ҳаракатланадиган, вагонга миниб тушадиган аравалар бор. Шунингдек, ижтимоий аҳамиятга эга йўналишларда улар учун 50 фоизлик чегирма мавжуд», - деди Б.Атамқулов.


Бир хил фикрлайдиган, бир хил оҳангда сўзлайдиган, ҳатто, бир-бирини танимаган пайтлари ҳам бир хил ният қилган жуфтлик\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Бир хил фикрлайдиган, бир хил оҳангда сўзлайдиган, ҳатто, бир-бирини танимаган пайтлари ҳам бир хил ният қилган жуфтлик\t15:16, 03 октябрь\tСўз устасининг рафиқаси ҳам анчайин сўзамол экан. Суҳбат давомида журналистликка ҳам даъво қилиб, бизни шошириб қўйди. Ҳайрон бўлаяпсизми, унда суҳбатни диққат билан ўқинг. Бир хил фикрлайдиган, бир хил оҳангда сўзлайдиган, ҳатто, бир-бирини танимаган пайтлари ҳам бир хил ният қилган жуфтликни учратганмисиз? Лойиҳамизнинг галдаги қаҳрамонлари — Нилуфар ва Маъмур ХОЛМЕДОВлар ана шундай жуфтлик! Сўз устасининг рафиқаси ҳам анчайин сўзамол экан. Суҳбат давомида журналистликка ҳам даъво қилиб, бизни шошириб қўйди. Ҳайрон бўлаяпсизми, унда суҳбатни диққат билан ўқинг. — Маъмур ака, уйланиш «операция»си қизиқ бўлгандир? Келинни ким топган? Маъмур: — Ижод билан бўлиб, йигирма саккиз ёшимда уйландим. Нилуфарни мендан олдин онам ёқтириб қолган. Дўстимнинг синглисининг тўйида бошловчи бўлгандим. Никоҳ оқшоми тасвирга олинган дискни томоша қилган онам қизлар орасидан Нилуфарни кўз остиига олиб қўйибди. Кейин менга кўрсатиб, «Хўш, нима дейсан, маъқулми?» деди. «Ҳа, чиройли қиз экан», десам. «Уйланасанми, шунга?» дея совчиликка отланиб қолди. Эртаси куни онам билан бирга совчиликка борганмиз. — Тўй баҳона, тақдирингизни учратган экансиз-да?\nНилуфар: — Дугонамнинг тўйига икки соатга боргандим, холос. Ростини айтсам, ташриф буюрган санъаткорларга эътибор бермаганман. Маъмур акани ҳам пайқамаганман. Лекин совчилари келмасидан илгари қизиқ воқеа бўлган. «Мирзо» театрининг концерт дастури ёзилган дискни оилавий томоша қилаётгандик. Экранда Маъмур ака пайдо бўлишлари билан негадир икки юзим қизариб, ҳаяжонланиб кетсам, денг. Уялганимдан хонадан чиқиб кетганман. Маъмур: — Юрагинг жиз этганда, мени кўриб. Тақдир белги берган, ҳали замон совчилари ҳам келиб қолади, дея. — Хўш, илк учрашув қандай бўлган?\nМаъмур: — Бир-бирини кўришсин, деб мени уйга таклиф қилишганида Нилуфар чой ўрнига яхдек шарбат билан сийлаган. «Кун иссиқ, чой ичиб нима қиласиз», деганди.\nНилуфар: — Худди билгандек апельсин шарбати билан меҳмон қилганман. Маъмур ака бу мевани жуда ёқтиради. Маъмур: — Ўзи ҳам мени ёқтирганда, бўлмаса иссиқ кунда қайноққина чой берарди, маза қилиб ичинг-да, кетаверинг, деб (кулиб). Уйланмасимдан олдин бир марта совчиликка борилса, қизни бир кўришдаёқ ёқтириб қолсам, шу билан тўй бўлса, дея ният қилардим. Ҳақиқатан сўраганимга ярашаси бўлди. Нилуфарнинг самимийлиги, саволларимга очиқ-ойдин жавоб бериши мени ром этган. Уйга келгач, онамга «Агар сизга маъқул келган бўлса, шу қизга уйланаман!» дегандим. Нилуфар: — Биринчи учрашувмизда мен атай «Турмушга чиқсам, ишламайман, уй бекаси бўламан», деганман. Кейин билсам, хўп Маъмур аканинг ҳам кўнглидаги шу гап бўлган экан. Маъмур: — Савол бермасимдан жавобини ўзи айтиб қўйган-да. Чунки уйлансам, аёлимни ишлатмайман, уйда, ота-онамнинг хизматини қилиб, фарзандларимизни тарбияси билан шуғулланади, дердим доим. Аммо ҳозир бир-бир «Бекор ишламайман деганман-да!» деб қолади. «Энди фойдаси йўқ, айтилган гап — отилган ўқ!» дея ҳазиллашаман. — Нилуфар, Маъмур аканинг санъаткор эканлиги ўйлантирмаганми?\nНилуфар: — Бироз ҳадик бўлган. Аммо кейин турмуш ўртоғимнинг ўзини тутиши, муомаласи, самимияти хавотирларимни ҳавога совурган. — Тўйдан олдин ваъдалар осмон-осмон бўлгандир-а?\nМаъмур: — «Осмондаги ойни олиб бераман», дея ваъда бермаганман. Чунки ўша ойнинг ўзига харидор бўлгандим-да. Нилуфар: — Баъзи йигитларга ўхшаб, қоп-қоп ваъда бермаганлари учун ҳам бу кишига ҳурматим ортган. — Рафиқангизга «сиз» деб мурожаат қилаяпсиз. Бу шунчаки суҳбат учунмасми? Маъмур: — Ўша пайтларга қайтарганингиз учун сизлаяпман. Тўйимиздан бир неча ой ўтиб, «Энди сизга сенлаб мурожаат қилсам, нима дейсиз?» деганман. Таклифим маъқуллангач, «қалайсан» деб гап бошлаганман. Аслида «сен» ҳам, «сиз» ҳам бир оғиздан чиқади. Лекин бир нарсага сира ўргатолмадим-да. «Бегим» дейишини хоҳлагандим. Йўқ, уялади. Нилуфар: — Ноқулай-да. Маъмур ака келинойисига «Аёлим мени «Бегим» дейди, мана кўрасиз», деб мақтанган.\nМаъмур: — Акамнинг аёли Лола келинойимни биринчи рақамли келин дейишади. Яқинларимизнинг меҳрини, ҳурматини қозонган аёл. Нуқул «Келинойи, мана, кўрасиз, менинг хотиним сиздан ҳам ўтади», дердим. Акамга ҳам қизни онам топган. Бир марта совчиликка бориб, сўнг тўй бўлган. Турмушларига астойдил ҳавас қилгандим. Ўзимда ҳам худди шундай бўлди. — Оилангиз тарихида тасодифлар, кутилмаган ҳодисалар кўпми, дейман.\nМаъмур: — Ҳа. Қайнонам ҳали совчи бўлиб бормасимиздан олдин «Рўзғор мактаби» кўрсатувидаги иштирокимни кўрган. Шунда «Ҳали уйланмаганман» қабилидаги ҳазилимга «Мана, менинг қизимга уйланинг, қанийди, сиздек куёвим бўлса», деган экан. Бир ҳафталардан кейин эса онам остоналарини супургани борган. Нилуфар: — Роса жахлим чиққан ўшанда. Онам бўлса, «Атрофида шу-у-у-унча қиз, сенга йўл бўлсин», деганди (кулади).\n— Маъмур ака, аразлашиб қолсангиз, қизиқчилигингиз қўл келса керак-а?\nМаъмур: — О-о-о, нимасини айтасиз?! Аразимиз кўпи билан 10 дақиқа давом этади. Характерим шунақа, хафагарчиликни тез унутаман. Аммо аёлларда ундай эмас, ўзларича гина сақлашадими-ей. Турмушимизнинг илк палларида кузатиларди араз-гиналар. «Сен ўзи кимга турмушга чиққансан? Санъаткор бўлсам, тағин асосий соҳам қизиқчилик бўлса, ҳазилларимни тўғри қабул қилишинг керак», дердим. Нилуфар бўлса, айтганларимни жиддий қабул қиларди. Ҳозир бу борада муаммо йўқ. Тушунади. — Баъзи санъаткорларнинг аёллари эрларини ижро этган ролларидан ҳам қизғанишади. Сиз-чи, қандай вазиятларда рашкингизни кўрсатиб қўйишни лозим топасиз?\nНилуфар: — Нишонга тўғри урдингиз (турмуш ўртоғига қараб қўйиб). Роллари, партнёрларидан рашк қилмайман-у, лекин хизматларга кетаётганида суратга тушайлик дейдиган қизлар, рақамларини сўрайдиган «мухлисалар»и бўлишини ўйлаб, ракшдан ёнаман. Суҳбатимизни ўқаётган қизлар диққатига: рашким ёмон!\nМаъмур: — Эрини бировга бериб қўядиган аҳмоқ йўқ, дегин.\nНилуфар: — Тўппа-тўғри (кулгу кўтарилди)! — Маъмур ака, хушчақчақ инсон. Кайфияти бўлмаса, сезиладими?\nНилуфар: — Одатда билдирмайди. Алоҳида хонага кириб кетиб, ўзларига келиб олади.\nМаъмур: — Ҳаётда ҳамма нарса бўлиб туради. Тушкунликка тушиб қоладиган вазиятлар ҳам бор. Лекин муаммони ўзингизда сақлашингиз нотўғри. Ўтказиб юбориши керак. — Иккингизни кузатиб туриб, бир савол келди хаёлимга: бир-бирингиз учун ўзгаришингиз мумкинми?\nНилуфар: — Мумкин!\nМаъмур: — Яъни сен мен учун қандай ўзгаришлар қилишга тайёрсан?\nНилуфар: — Аввал сиздан бўлсин. Шунга қараб, мен ҳам қуруқ қўймайман. (кулади). Ростини айтганда, ҳечам ўйлаб кўрмаган эканман. Шу саволни салгина бошқача талқин қилсак-чи? Масалан, сиз мени қай тариқа ўзгаришимни истардингиз? Уйда сўролмайман, пайтдан фойдаланиб қолай. Маъмур: — Биласизларми, азизлар, бугун ўзим учун янгилик кашф қилдим. Аёлимдан зўр журналист чиқаркан. Кўрмайсизми, саволингизни дарров ўзига тўғрилаб олди. Нилуфар: — Жавоб беришдан қочманг.\nМаъмур: — Билмасам, қанақа ўзгартириш қилсам экан-а?\nНилуфар: — Ишқилиб ўзимни янгисига ўзгартириб юбормасангиз бўлгани.\nМаъмур: — Агар вақт олти йил ортга қайтиб қолганида, яна ўша кун, ўша лаҳзаларни қайтадан ҳис этиш насиб қилганидами... Яна сени танлардим. Сендан кўнглим тўқ. Қандай бўлсанг, шундайлигингча қол. Мақтанаяпти деманг-у, аёлим жуда пазанда, саришта. Кўзимга қарабоқ нима ҳохлаётганимни тушунади. Ўзим ҳам қойил қоламан. — Бундан уч йил аввал суҳбатлашганимизда янги меҳмон кутаётгандингизлар. Вақтнинг ўтишини қаранг. Маъмур: — Ҳа! Шу йил тўнғичимиз Мадина 5 ёш, Робияхон 3 ёшга тўлади. — Болалар тарбиясида ким кўпроқ қаттиққўллик қилади?\nМаъмур: — Онаси. Мен қаттиқ гапиролмайман. Қизларимни эркалайман, бирга ўйнаймиз! Танбеҳ беришни аёлим боплайди. Нилуфар: — Дадаси қизларнинг «танка»си. Айбини яшириб, кечириб кетади. Болалар ҳам буни билишади-да. — Мадинахон боғчага боради-а? Маъмур ака, ота-оналар мажлисига бориб турасизми, ҳеч?\nМаъмур: — Ростини айтаман, сира бормаганман. Бу вазифа ҳам Нилуфарнинг елкасида. Вақтим бўлса, боғчага олиб-бориб келаман. — Қизларнинг ҳам санъатга қизиқиши борми?\nНилуфар: — Кечки овқатдан кейин оилавий шоу ташкиллаштирадиган одатимиз бор. Мадина қўлини микрофон қилиб, ашула айтади. Овози жуда жарангдор. Кичигимиз ўйинга тушади. — Нима деб ўйлайсиз, сизнингча муҳаббатнинг умри қанча давом этиши мумкин? Маъмур ва Нилуфар: — Бир умр! Илоҳим, бахтимиз бардавом бўлсин! — Ниятингиз ҳам ижобат бўлсин! Оилангизга жуда ҳавасим келди. Бахтингизга кўз тегмасин!\n— Тун. Ухлаяпсиз. Бирдан эртага байрам эканлиги ёдингизга тушди. Табиийки, совға олмагансиз. Нима қиласиз?\n— Қайси байрамлигига қараб йўл тутаман. Энг чиройли совға ширин сўз! Муҳаббат изҳори! — Аёлингиз сизга камроқ эътибор бераётганини сезсангиз... Қандай хаёлга борасиз?\n— Бундай ҳолат бўлган. Вазиятни тушунишга ҳаракат қиламан. Чунки менга эътибори камайган вақт ота-онам, фарзандларим билан банд бўлади. — Кечқурун аёлингизнинг қўл телефонига «SMS» келcа...\n— Фақат тасаввур қиламиз-а?! Тутақиб кетишим мумкин, «Нега?» «Кимдан?» деб. Бироқ ўзимни назорат қилоламан, суриштираман. БЛИЦ САВОЛЛАР:\n— Маъмур акани болалигида нима деб эркалатишган?\nНилуфар: — Билмас эканман.\nМаъмур: — Чақалоқлигимда «қорашақшақ» деб эркалашган экан. Сочим-қошим қоп-қора бўлгани учун. Ҳамма болалар йиғласа, мен нуқул куларканман. — Мактабда икки баҳо олганми?\nНилуфар: — Ҳа!\nМаъмур: — Кундалигим турли баҳолар билан безалган. — Волидаси учун аталган илк совғаси?\nМаъмур: — Нилуфар бу ҳақида билмайди. Онамнинг туғилган кунида Майкл Жексон рақсини ўзим мустақил ўрганиб, ижро этганман. Ўшанда 6-синфда ўқирдим. — Сиз билан маслаҳатлашмоқчи бўлса, ўзини қандай тутади?\nНилуфар: — Сўз оҳанги ўзгаради. — Ёлғон гапирса-чи?\nНилуфар: — Алдашни эплолмайди, дарров сезаман.\nМаъмур: — Бошқаларни бемалол алдашим мумкин. Нилуфарга «тишим» ўтмайди. Дилдора ЮСУФБЕКОВА тайёрлади\nШоҳрух рэпернинг рафиқаси Злата иккинчи фарзандига ҳомиладорлиги маълум бўлди\tШукурулло ИСРОИЛОВ: “Сайлаган номзодимиз юрт учун жонини берадиган инсон бўлишига ишонаман”\t«Жим, уйда болалар бор!»\t«Йигитимни собиқ севгилиси тинч қўймаяпти...»\tАнвар Собиров Жамила Ғофурованинг актрисаликдан бошқа қобилиятларини эътироф этди\tЭрингизнинг телефонида маъшуқаси бўлса…\tОтправить


2017 йилда доллар евро билан тенглашиши мумкин\n10:51 / 17.11.2016 21483\nКеласи 2017 йилда Америка доллари курси Европа умумий валютаси билан тенглашиши мумкин. Бунга Европа сиёсий ноаниқлик даврига киргани, унинг иқтисодиёти эса жуда суст тикланаётгани сабаб бўлади. Reuters агентлиги Investec Asset Management компанияси раҳбарининг тахминларига асосланган ҳолда шундай хабар қилмоқда.\nАйни чоғда, Британия фунти ҳаддан ташқари кўп сотилаётган кўринади, деган Investec бош менежери Филипп Сондерс Reuters саммитида. Унинг фикрича, АҚШ ва евроҳудуднинг молиявий сиёсатидаги тарқоқлик ягона валютага босимни кучайтириши мумкин. Маблағларни тежашни мақсад қилган Европа ҳукуматларидан фарқли ўлароқ, АҚШнинг янги ҳукумати, Дональд Трамп ваъда қилганидек, солиқларни камайтириши ва инфратузилмаларга харажатларни ошириши кутилаяпти.\n«Биз евронинг заифлашаётганини кузатаяпмиз ва мен айтишим мумкинки, у доллар билан бир хил қийматгача тушади», — деган Сондерс. АҚШнинг харажатлари пул-кредит сиёсатини қатъийлаштириш билан бир вақтда амалга оширилади. Федерал захира тизими декабрь ойида қайта молиялаш ставкасини кўтармаслик учун сабаб кўраётгани йўқ. ФЗТ мулозимлари эса бу сиёсатни 2017 йилда ҳам давом эттиришни муҳокама қилишмоқда. Шунга кўра, ФЗТнинг декабрь ойидаги мажлисида қайта молиялаш ставкасини кўтариш эҳтимоли 94 фоизни ташкил этади.\nШу билан бирга, келаси йилда Европанинг йирик мамлакатлари - Германия, Франция ҳамда Brexit ва Трамп ғалабасидан руҳланган ўнг популистлар бош кўтарган Нидерландияда сайловлар бўлиб ўтади. Бундан ташқари, Трампнинг ғалабаси ўта ўнг кайфиятдаги европаликларга ҳам далда бўлди.\nЭнг таҳликали, беқарор вазият, Сондерсга кўра, Италияда юз бериши мумкин. У ерда, 4 декабрда Конституция ислоҳотига оид референдум бўлиб ўтади. Бу алалоқибат, мамлакатнинг Евро ҳудуди билан хайрлашувига олиб келиши ҳам эҳтимол.


ЎзА - Икебана санъати намойиши\nИкебана санъати намойиши\nЎзбекистон Бадиий академияси Икуо Хираяма халқаро маданият карвон саройида “Япония туркумидан: Икебана санъати” фотокўргазмаси ташкил этилди.\nИкебана – япончадан икэ – ҳаёт ва бана ёки хана – гуллар деган маънони англатади. Икебана – анъанавий япон санъати бўлиб, кесилган гуллар ва шохларни махсус идишларга жойлаштириш, шунингдек, интерьерга мос тарзда ўрнатиш демакдир. Ушбу санъатга оид композицияни яратишда турли хил табиий маҳсулотлар - ўсимликлар, шох, гуллар, ҳўл мевалар, барг, қуруқ ўтлар, тупроқ, қум, тош, шиша, сув, пластик кабилардан фойдаланилади. Композициялар махсус вазаларга ўрнатилади.\nИкебана композицияларида чизиқлар, ранг ва шакллар муҳим ўрин тутади. Масалан ётиқ чизиқлар ёрдамида яратилса, бепарволик, лоқайдлик ҳолатларини акс эттиради, диоганаль чизиқларда эса хурсандчилик, завқланиш уфуриб туради.\nИкебана Японияда XV асрда пайдо бўлган. Унинг Икэнобо, Охара ва Согэцу каби мактаблари мавжуд.\nЎзбекистон Бадиий академияси, Япониянинг мамлакатимиздаги элчихонасива Икуо Хираяма халқаро маданият карвон саройи томонидан ташкил этилган фотокўргазмада икебана санъатини намойиш этувчи 60 дан ортиқ фотосуратлар намойиш этилмоқда.\nОқил ҒУЛОМОВ(сурат), ЎзА


Вақтинчалик аванс бериш хизмати\n(иловани Google Play ва App Store манбаъларидан юклаб олиш мумкин)\nPAYNET.UZ мобил иловани қуйидаги линк орқали юклаб олишингиз мумкин App Store да\nВақтинчалик қарз бериш хизмати тўлов агентига Агентлик шартномаси бўйича Вақтинчалик аванс бериш хизмати\nтўловларни қабул қилиш учун ўтказилган кафиллик бадали маблағлари тугаган вақтда, банкларнинг дам олиш кунларида тўловларни қабул қилиш имконини беради.\nВақтинчалик аванс хизмати тест режимида ишга туширилган бўлиб, ундан узоқ вақт давомида агентлик шартномаси шартларини бузмасдан фаолият юритаётган тўлов агентлари фойдаланишлари мумкин.\nАванс олиш имконияти текшириш тўлов агенти кабинетида (бошлогин орқали) амалга оширилади. Тўлов агенти кабинетида берилиши мумкин бўлган вақтинчалик аванс миқдорининг максимал суммаси кўрсатилади.\nВақтинчалик аванс олиш хизматидан фойдаланиш имконияти бор бўлган ҳолатда Сиз «PAYNET.UZ» мобил иловасида руйхатдан ўтишингиз (иловани Google Play ва App Store манбаъларидан юклаб олиш мумкин) ва вақтинчалик қарз маблағини ўзингизнинг (жисмоний шахснинг) банк картангиз ҳисобидан аванс олишнинг максимал суммаси доирасида тўлашингиз керак бўлади.\nМобил иловада “Paynet Аванс” банди танланади:\nОчилган дарчада Агентлик шартномангиз рақами ва вақтинчалик аванс суммаси киритилади.\nАгентлик шартномаси рақами Б2-99888 бўлса 99888 кўринишида киритилади.\nМаълумотлар киритилгач, тасдиқ тугмаси босилади\nБелгиланган вақтинчалик аванс маблағлари миқдорини Агент кабинетида кўриш мумкин.\nБанк картангиздан маблағ ўтказилгандан сўнг сизга ўтказилган маблағларнинг 95% миқдорида аванс (қарз) белгиланади. Қарз маблағлари ҳисобидан 5 календар куни давомида тўловларни қабул қилиш имконига эга бўласиз.\nАванс маблағлари бўйича қарздорлик Сиз томонигиздан тўлиқ тўлаб берилгандан сўнг, аввал банк картангиздан ўтказилган маблағлар (100% миқдорида ҳеч қандай комиссиясиз) UZPAYNET томонидан қайтарилади. Аванс маблағлари бўйича қарздорликни сўндириш Сиз томонингиздан депозитингизни банк орқали тўлдириш билан амалга оширилади.\nPAYNET.UZ мобил иловани қуйидаги линк орқали юклаб олишингиз мумкин\nApp Store да iOS учун\nGoogle Play да Android учун


Унда нодавлат нотижорат ташкилотлари фаолияти самарадорлигини янада ошириш, уларнинг ҳуқуқ ва мажбуриятлари, давлат томонидан берилаётган кенг имтиёзлар, ННТларнинг мамлакатни модернизация қилишдаги ролини мустаҳкамлаш, шунингдек, қонун ҳужжатлари талабларига риоя этилиши бўйича ўзаро фикр алмашилди.\n* Ёшлар ижод саройида “Йилнинг энг фаол ёш журналисти” республика кўрик-танлови ғолибларини тақдирлаш маросими бўлиб ўтди. “Камолот” ёшлар ижтимоий ҳаракати томонидан ўтказилган танловда 400 дан ортиқ ёш журналист матбуот, радио, телевидение, интернет ва фотожурналистика йўналишларида уч мингга яқин ижодий иши билан қатнашди.\n* Пойтахтимизда Маданият ва спорт ишлари вазирлиги ҳамда Ўзбекистон Миллий телерадиокомпанияси ҳамкорлигида илк бора ўтказилган “Санъат мактаби” телевизион фестивали якунига етди. Унда иштирокчилар “Энг яхши эстрада қўшиғи”, “Энг яхши анъанавий қўшиқ”, “Энг яхши академик хонандалик ижрочилиги”, “Энг яхши мусиқа ижроси”, “Энг яхши рақс” каби бош номинациялар бўйича беллашди.\n* Қарши шаҳрида суғориш тизимларини обиҳаёт билан таъминлайдиган янги насос станцияси фойдаланишга топширилди.\n8-Қурилаётган корхоналар бирлашган дирекцияси буюртмаси асосида бу ерда Қишлоқ ва сув хўжалиги вазирлиги маблағлари ҳисобига 1,4 миллиард сўмлик қурилиш ишлари битказилди. Натижада Қарши магистрал каналидан шаҳар ҳудуди ва 8 та маҳаллани ичимлик суви билан кафолатли таъминлаш имконияти яратилди.\n* Наманганда “Оила осойишталигидан — дунё тинчлиги сари” шиори остида бадиий гимнастика фестивали уюштирилди. Тадбирда бадиий гимнастикачи қизлар намойиш этган чиқишлар йиғилганларда катта таассурот қолдирди. Шунингдек, тадбир доирасида жорий йилда спортнинг турли йўналишларида мамлакат ва халқаро миқёсда муваффақият қозонган ёш спортчилар муносиб тақдирланди.\nМазкур рукндаги бошқа мақолалар: « Юксак салоҳиятли кадрлар мамлакатимиз мудофаа қудратини оширишда алоҳида ўрин тутади\tМаҳалла — маънавият маскани »